[GOI] Oñargik, hirugarren transformadorea\nmsg.2022-01-24 09:38:57 agoiti-k idatzia\nOñatiko argindar banaketa sareak, Oñargik, hirugarren transformadore bat ipini du martxan Garagartza auzoko transformazio zentro nagusian. Hilabete inguru da martxan dela eta etorkizunean etorriko diren premia berriak aurreikusita jarri dute. Hain zuzen ere, auto elektrikoen etorrera aurreikusiz ipini dute hirugarren transformadorea lehen bi zeuden lekuan. Oñargik, urtean, 320 bat mila euroko inbertsioak egiten ditu. Alde batetik banaketa sarearen mantenu lanetarako, eta bestetik idenfitikatzen diren erronka berriei erantzuna emateko. Oñargi banaketa sarea da. Energia, berriz, Oñatiko Ur Jauziak-en sortzen da. 2021a urte oparoa izan da. Ia 12.769 MegaWattOrdu energia berriztagarri sortu dira-eta. Azken datuen arabera Debagoieneko energia berriztagarrien sorkuntzaren %68 Oñatin...\nDebagoiena/ Oñati/ Oñargi\n[GOI] Eskoriatzak eta Mondratek derbi historikoa jokatuko dute maila nazionalean\nmsg.2022-01-20 11:48:24 agoiti-k idatzia\nEskoriatzak eta Mondratek lehenago ere jokatu izan dute elkarren kontra, baina inoiz ez maila nazionalean. Eta zapatuan (18:30), gutxi batzuk izango dira horren testigu, Manuel Muñoz kiroldegiaren ateak, pandemia tarteko, itxita egongo dira-eta publikoarendako. Halaxe erabaki du klubak. Hala, Eskoriatza Kirol Elkarteak Youtube bidez eskainiko du partidua, eta Goiena telebistako kamerak ere bertan izango dira, astelehenean Harmailatik saioan zabal landuko da-eta partiduak emandakoa. Aurreratu moduan, 2018-2019 denboraldian Aretxabaleta, Mondrate eta Eskoriatza Euskadiko Txapelketan izan zirenean, elkarren arteko partiduak intentsitate handiz bizi izan zituzten. Esaterako, Eskoriatzan oraindik gogoan dute Euskal Kopan Mondrate 0-3 aurreratu zenekoa, ondoren Eskoriatzak 4-3 irabazi zuen eta....\nDebagoiena/ Arrasate, Eskoriatza/ Manuel Muñoz kiroldegia\n[GOI] Zientzia, ingeniaritza, teknologia eta matematikak sustatzeko egitasmoa, martxan\nmsg.2022-01-20 11:18:45 agoiti-k idatzia\n[GOI] Ur-saretik kanpo geratutako baserriei irtenbidea\nmsg.2022-01-20 12:57:34 agoiti-k idatzia\nSarasketa baserria, altzeta, loieta\nDebagoiena/ Antzuola/ Sarasketa baserria, altzeta, loieta\n[GOI] Pediatra zerbitzuarekin lotutako sinadura bilketa egin dute Elgetan\nmsg.2022-01-19 11:55:05 jinuntziaga-k idatzia\nElgetan, 157 sinadura batu dituzte zenbait gurasok, herrian pediatra zerbitzurik ez dutelako, eta Bergarako osasun etxera jaitsi behar direlako kontsulta behar izanez gero.\nDebagoiena/ Elgeta/ osasun zentroa\n[GOI] Arrasatearren kezka eta proposamenak ezagutzera eman dituzte, 'Etorkizuna Eraikiz' ekimenaren baitan\nmsg.2022-01-19 13:20:51 jinuntziaga-k idatzia\nArrasatearren kezka eta proposamenak ezagutzera eman dituzte, 'Etorkizuna Eraikiz' ekimenaren baitan\nDebagoiena/ Arrasate/ Kulturola\n[GOI] Nabarralderen jardunaldiak ari dira egiten Oñatin\nmsg.2022-01-18 12:53:00 agoiti-k idatzia\nHabitat. Ezkutatu diguten historia izeneko erakusketaren irekierarekin eman diote hasiera Nabarraldeko Oñatiko taldekoek hirugarren aldiz antolatu dituzten jardunaldiei. Urtarrilaren 31ra arte iluntzetan 18:00etatik 20:00etara zabalik egongo den erakusketaz gain, hitzaldiak ere egongo dira hurrengo asteetan.\n[GOI] Gautxori eremuko urbanizazio lanak martxan\nmsg.2022-01-17 11:03:00 jinuntziaga-k idatzia\nArrasateko Uribe Goikoa eta Uribe Behekoa baserriak eta inguruan zeuden lau hangar eraisteko lanak bukatu ostean, aste honetan hasiko dira Gautxori eremuko urbanizazioarekin eta eraikin berria altxatzeko lanekin.\nDebagoiena/ Arrasate/ Gautxori esparrua\n[GOI] Aratusteetarako dantza entseguak Oñatin\nmsg.2022-01-17 11:19:40 jinuntziaga-k idatzia\nOtsailaren 26ko Aratuste-zapatua prestatzeko entseguekin ari dira Oñatin dantzarik behintzat falta ez dadin.\nDebagoiena/ Oñati/ Eltzia\n[GOI] Domeka arratsaldeak jolasean pasatzeko aukera\nmsg.2022-01-17 11:03:41 jinuntziaga-k idatzia\n'Familian jolasean' ekimenaren baitan, Okendoko ludoteka zabaldik egoten da 0-8 urte arteko seme-alabak dituzten familiendako. Martxoaren 27ra arte domekero egongo da zabalik, 17:30etik 19:30era arte.\nDebagoiena/ Arrasate/ Okendoko ludoteka\n[GOI] COVID funtsetatik eratorrita, 2 milioi eurotik gora jasoko dituzte bailarako udalek\nmsg.2022-01-14 13:33:54 jinuntziaga-k idatzia\nzuz Buk Titularra (artxiboan ere izen hau jarri): COVID funtsetatik eratorrita, 2 milioi eurotik gora jasoko dituzte bailarako udalek Data: 22-I-14 Egilea: Hasier ___________ kai1 COVID funtsak udalerriei Gipuzkoako Foru Aldundiak 25,1 milioi euro partekatu ditu udalekin Gipuzkoako Foru Aldundiak pandemiaren eragina neutralizatzeko Espainiako Estatuak emandako baliabideak lurraldeko udalekin banatzeko erabakia onartu eta zehaztu du. COVID funts horien berri eman zuten atzo, osteguna, zenbait ordezkari politikok Aldundiaren Donostiako egoitzan, tartean, Izaro Elorza Oñatiko alkateak. Egindako banaketa zentzuzkoa dela adierazi du Elorzak. KORTE1 Izaro Elorza Oñatiko alkatea kai1 Oinarrizko zerbitzuak indartzeko Udalek osasunera, hezkuntzara eta gizarte zerbitzuetara bideratuko dute COVID funtsa...\nDebagoiena/ Antzuola, Aramaio, Aretxabaleta, Arrasate, Bergara, Elgeta, Eskoriatza, Leintz Gatzaga, Oñati/ Gipuzkoako Foru Aldundia\n[GOI] Antigenoen prezioa\nmsg.2022-01-14 14:26:39 jinuntziaga-k idatzia\nbotiketan saltzen dituzten autodiagnostikorako antigeno testek, gehienez, 2,94 euro balioko dute zapatutik aurrera. Sendagaien Prezioen Ministerio arteko Batzordeak eta autonomia erkidegoek parte hartzen duten Osasun Ministerioaren organoak hala erabaki zuen atzo. Gaur, egubakoitza, argitaratuko dute Espainiako Buletin Ofizialean eta bihar, zapatua, sartuko da indarrean. Carolina Darias Osasun ministroak iragarri zuen prezioa, eta aipatu zuen aho batez hartu dutela erabakia.\nDebagoiena/ Antzuola, Aramaio, Aretxabaleta, Arrasate, Bergara, Elgeta, Eskoriatza, Leintz Gatzaga, Oñati/ Iturriotzeko farmazia\n[GOI] Hasi dituzte Udanako eta Arlabango obrak\nmsg.2022-01-14 15:00:59 jinuntziaga-k idatzia\nAbenduan izandako euriteek sortutako pitzadurak konponduko ditu Aldundiak. Lanak bukatu arte, Udana itxita egongo da. Aldiz, Arlabanen, laster zabalduko dute errei bat, hamabost tona baino gutxiagoko ibilgailuendako.\nDebagoiena/ Eskoriatza, Leintz Gatzaga, Oñati/ Arlaban, Udana\n[GOI] 'Erasorik ez erantzunik gabe!' leloarekin, Tuterako emakumearen erailketa matxista salatu dute\nmsg.2022-01-13 13:34:56 jinuntziaga-k idatzia\n[GOI] Santa Kurtz kaleko lanei hilaren 17an ekingo diete bete-betean\nmsg.2022-01-13 13:35:56 jinuntziaga-k idatzia\nSanta Kurtz kalea\nzuz Buk Titularra (artxiboan ere izen hau jarri): Santa Kurtz kaleko lanei hilaren 17an ekingo diete bete-betean Data: 22-I-13 Egilea: Hasier ___________ kai1 Santa Kurtz kaleko obrak Bost fasetan egingo dira eta urte amaiera arte iraungo dute Santa Kurtz kaleko obrei bete-betean helduko diete datorren astelehenetik aurrera Aretxabaletan, eta errepidearen zati bat, Iparragirre kalea eta Otalorako biribilgunearen artekoa, itxi egingo dute aldi baterako. Duela hainbat urte idatzitako proiektua gauzatzen jarriko dira modu horretan. KORTE1 Xabi Otxoa Aretxabaletako Udaleko Hirigintza Saileko zinegotzia Lur azpiko hornidura eta saneamendu sareak berriztuko dituzte alde batetik, eta kalea berrurbanizatuko dute bestetik, espazio publikoak hobetzen jarraitzeko...\nDebagoiena/ Aretxabaleta/ Santa Kurtz kalea\n[GOI] Makro etxaldeen inguruko polemika\nmsg.2022-01-13 14:01:00 jinuntziaga-k idatzia\nAlberto Garzon Espainiako Kontsumo ministroak etxalde handien ustiapen ereduari egindako kritikek hautsak harrotu dituzte azken egunetan. EHNE-Gipuzkoako presidente Garikoitz Nazabalen esanetan, kezkaz bizi dute sortu den polemika, modu sakonean aztertu beharreko gai bat inguruan zirku mediatiko bihurtzeko arriskua ikusten dutelako. Herritarren artean galdetuta, gehienek bat egiten dute ministroaren kritikekin.\nDebagoiena/ Antzuola, Aramaio, Aretxabaleta, Arrasate, Bergara, Elgeta, Eskoriatza, Leintz Gatzaga, Oñati/ Baserriak\n[GOI] Koko-jantzien erakusketa, Elgetan\nmsg.2022-01-12 13:20:53 jinuntziaga-k idatzia\nzeramia edo buztin gela\nAratusteetako koko-batzea berreskuratzeko ekimenak martxan jarraitzen du Elgetan. Goibeko Euskaltzaleen Topagunearen eta Ozkarbi elkartearen ekimenez sortutako lantaldeak otsailaren 19rako iragarri zuen orain hilabete batzuk. Aste bukaera honetan jantzien nolakotasuna ikusteko erakusketa egongo da Salbador kaleko zeramika gelan. Hurrengo asteotan bizpahiru dantza saioa ere antolatuko dituzte fandangoa, arin-arina eta antzerako dantzak gogora ekartzeko. Telegram taldea sortu dute informazioa zabaltzeko. Erakusketan bertan eman daiteke izena. Ekimena 17 urtetik gorako herritarrak guztiei dago zabalik.\nDebagoiena/ Elgeta/ zeramia edo buztin gela\n[GOI] Koronabirus kasuen gorakadak laneko bajen igoera ekarri du\nmsg.2022-01-12 13:59:13 jinuntziaga-k idatzia\nAzken asteotako koronabirus kasuen gorakadak eragin zuzena izan du eskatu diren laneko bajen kopuruan. Osakidetzak eta Gizarte Segurantzak ez dute kopururik jakinarazi, baina Mutualiak, esaterako, bere datuak abiapuntu hartuta egindako kalkuluen arabera adierazi du urtarrilaren 5ean 21500 langile inguru zeudela bajan Euskal Autonomia erkidegoan covid 19aren ondorioz. Alderaketa bat egitearren, urrian 4.200 baja izan ziren erkidegoan.\nDebagoiena/ Antzuola, Aramaio, Aretxabaleta, Arrasate, Bergara, Elgeta, Eskoriatza, Leintz Gatzaga, Oñati/ zenbaki aholkularitza\n[GOI] Bailarako eskubaloi taldeek helburu ezberdinekin hasiko dute fase berria\nmsg.2022-01-12 13:25:31 jinuntziaga-k idatzia\nArrasatekoek seiko multzotik bosgarren amaitu dute, eta mailari eusteko borrokan jardungo dute hurrengo fasean. Usurbil, Escolapios, Urdaibai, Corazonistas eta Arrate B moduko taldeak izango dituzte aurrean, eta printzipioz, azken bi sailkatuek galduko dute kategoria. Postu horietan ez egoteko borrokatuko dira arrasatearrak, baina adi, goiko kategorian, maila nazionalean gertatzen denak eragin zuzena izan dezakeelako multzo horretan. Hau da, maila nazionalean talde euskaldunak badira jaisten direnak, horrek eragina izango du arrasatearren multzoan, eta zaildu egingo du mailari eustea. Uneotan, Urduliz jaitsieran postuetan dago, eta Egia eta Barakaldo ere gertu. Hori ez da ona Arrasatekoendako, beraz, euren lana ondo egitearekin batera begi bat...\nDebagoiena/ Arrasate, Oñati/ Zubikoa kiroldegia\n[GOI] Osakidetzak covid protokoloak aldatu ditu\nmsg.2022-01-11 13:39:22 jinuntziaga-k idatzia\nOsakidetzak covid protokoloak aldatu ditu\nDebagoiena/ Antzuola, Aramaio, Aretxabaleta, Arrasate, Bergara, Elgeta, Eskoriatza, Leintz Gatzaga, Oñati/ EAE


maiatza 13, 2014 @ elearazleak\n(Irudia: Diario Vasco)\nKronikagilea: Garazi Ugalde\nJoan den larunbatean Gerardo Markuleta (Oñati, 1963) izan genuen Literatura Eskolaren ikasturteko azken saioan, Gasteizko El Pilar Gizarte Etxean. “Euskarara ekarritako poesia” izan zuen hizpide, eta poesiaren eta itzulpenaren zirrikituetan barneratzeko aukera polita eskaini zigun bertaratutako literaturazaleoi. Goizeko lehen orduetan, poesiara eta itzulpengintzara hurbilpena egin eta itzultzeko kontsigna batzuk eman zizkigun itzultzaile-poetak. Inguruko hizkuntzetatik euskaratzean sortzen diren arazoei begiratu genien gero, eta poemen inguruko ariketa (buruhauste!) batzuk ere proposatu zizkigun. Ohiko kafe eta berriketaldiaren ondoren, berriz, ibilaldia egin genuen historian zehar euskaratu den poesian barrena, egin dena ezagutaraziz eta egiteko legokeen hori agerian utziz.\nPoesia itzultzea egin beharreko lana da Markuletaren ustez; kanpoko hizkera poetikoekin harremanik ez duen hizkera poetikoa herdoildu eta kiribildu egingo da bestela. Poesia euskarara ekartzeak ekarpena egiten dio euskarari, baina euskaraz sortutako poesia ere zabaldu egin behar da, itzultzaile-poetarentzat mezu unibertsalak etxerako sortzeak ez baitu inolako zentzurik. Dena den, eta orain arte auziari gehiegi erreparatu ez bazaio ere, euskal literatura itzultzeak ez du soilik etxekoa kanpoan ezagutarazteko balio: euskaraz ez dakiten herritarrak euskal literaturara hurbiltzeko ere balia daiteke itzulpena. Markuletarentzat “luxu handiegia” da euskal herritar askok Sarrionandiaren edota Izagirreren poesia ez ezagutzea, eta horregatik ikusten du besteak beste euskaratik gaztelaniarako itzulpenak egiteko beharra.\nPoesia itzultzaileak ez du poeta izan beharrik, bai ordea poesia irakurle amorratua. Poemak zer trinko eta beregaina dira eta, adierazpidearen ezaugarriak direla medio, hitz lauak baino sortze-kuota handiagoa eskatzen dute normalean. Halere, itzultzailearen arabera, poemak berehalakoan ematen du narrazioa itzultzean amaierara arte lortzen ez den ongi eginaren satisfazio hori. Poesia itzultzea ikasbide izan daiteke zalantzarik gabe, eta, Markuletaren iritziz, “trinkoa zabalera ekarrita, poesian ikasiak prosarako ere balio dezake”. Poesia itzultzea apeta izan daiteke, edo enkarguzko lana. Esku artean apetazko lana badu jolasean ari da itzultzailea, bere buruarentzako itzultzen. Argitaratzeko itzultzea, ordea, oso bestelako kontua da, eta lana egin ondoren ezustekorik ez izateko itzuli aurretik egile eskubideak lotuta edukitzea komeni dela gogorarazi zuen itzultzaile arituak. Enkarguzko lanak argitaletxeen, erakundeen edota idazleen eskariz iristen dira, eta bildumetarako, antologiak osatzeko, disko-kaieretarako, poesia jaialdietarako eta sarerako izaten dira gehienetan. Argi utzi zuen Markuletak poesia itzultzea nekez izango dela inoren ogibide, nekez izango dela aberasbide ere; ezer izatekotan, aberasgarri izango dela.\nItzultzea zer den eta zer ez\nItzultzea hitzak hizkuntza batetik bestera pasatzea baino zerbait gehiago da. Jatorrizko hizkuntzan dagoena deskodetzen du itzultzaileak aurrena, eta buruan hartutako “hitzik gabeko magma” hori xede hizkuntzan kodetzen du gero, bestela. Itzultzea eta idaztea ariketa homologoak direla esan zuen Octavio Pazek, izan ere, itzultzean idazten ere ari gara nolabait, itzultzean ere badago neurri bateko zein besteko “sortze-kuota bat”. Idazleak hitzik gabeko magma horretatik abiatuz kodetzen du mezua bere hizkuntzan. Itzultzaileak zeregin bikoitza du. Paul Verlain poeta frantsesarentzat, berriz, bitarteko ezberdinak erabilita efektu bera bilatzea zen ongi itzultzeko giltza. Miguel Sáenz itzultzaileak itzultzeko formula magikoa aurkitu bide zuen “jatorrizkotik ahal bezain hurbil eta behar bezain urrun” aritu behar zela esan zuenean. Markuletaren ustez ere, itzultzaileak jatorrizkotik urrundu behar du soil-soilik urruntzeak jatorrizkoaren mezua hobeki adierazteko balio duenean. Joao Mendes irakasle eta teorialari portugesarentzat, hizkuntza baten adierazpen ahalmena beste batera igarotzea da itzultzea, eta horretarako urrezko bi arau ematen ditu: batetik, literaturan itzulpen perfektua ezinezkoa dela eta, bestetik, itzulpen perfektuaren bila egindako ahalegina ona dela itzulpen on bat egiteko.\nPoesia itzultzeko kontsignak\nPoema bat izan liteke trikimailuz betetako trepeta linguistiko, emoziozko eta adimenduna. Mezua guztia da poema on batean, baina “itzulpenean efektua sortu behar da, poesia itzuli, poesia egiteko asmoarekin”. Itzultzaileak oso adi begiratu behar die idazleak asmo osoz erabilitako gaiei, hitzei, metaforei, efektuei, egindako keinu eta jokoei. Hori guztia baita poema. Zaindu egin behar dira, halaber, paratestuak, ortotipografia eta itxura tipografikoa ere. Itzulitako poemaren masak jatorrizkoaren antzekoa izan beharko luke, kaligrametan, akrostikoetan eta poema bisualetan bereziki. Simetria, lerroak banatzeko modua eta zangalatrabak, lerro hasierako letra xehe eta larriak, puntuazio-markak… guztia izan behar du kontuan itzultzaileak. Neurria eta errima ere garrantzitsuak dira, baina literatura garaikidean ez omen da hain ohikoa halako arazoei aurre egin beharra. Poema errimatuaren aurrean suertatuz gero itzultzaileak erabaki beharko du errima errespetatzeko lan nekezaren ahaleginak merezi ote duen. Izan ere, itzultzaile-poetaren ustez, errima eta neurria errespetatzen saiatzea poema antzutu dezakeen kapritxo bat izan daiteke zenbaitetan. Aukeratu beharra dagoen kasuetan Markuletak ez du zalantzarik: errimak ez luke beste ezer sakrifikatu behar, “ez dugu neurri-errima kontuengatik komunikazioa zalantzan jarriko”.\nHizkuntza bakoitzak bere ezaugarriak ditu, nor bere egitura, fonetika, esapide eta fraseologia bereziarekin. Euskarak, gainera, formari dagozkion berezitasunak ere baditu inguratzen duten hizkuntzen aldean. Hitz-ordena desberdina izateak, esaterako, zaildu egiten du itzulpena (poemetan informazioa lekuz aldatuko da ezinbestean), eta itzultzaileak kontuz ibili beharko du hizkuntzen arteko aldeak poemaren efektua gehiegi alda ez dezan. Itzultzailea da hurrenkera aldaketak kudeatu behar dituena, hitz-ordenagatik sortutako bat ez etortzeak ahalik eta hobekien konpentsatzeko.\nKafe, te, txokolate eta gosari-berriketaren ondoren aholku praktiko gehiago etorri ziren: itzultzerakoan erabilgarri izan litezkeen hiztegi eta baliabideen berri emateaz gain, poesia euskaratuaren bibliografia zabala ere ekarri zuen saiora hizlariak. Sarean, ekarriak.armiarma.com, nordanor.net/literatura eta andima.armiarma.com atarietan duzue euskarara itzulitako poesiaren berri.\n“Poetak maiatzean” ekimeneko taldeak grabatutako laburpena. Goiko ezkerreko ikonoa sakatu, eta agertzen den zerrendan aukeratu “Euskarara ekarritako poesia”.\nZenbakietara jota, historian zehar euskarara itzulitako 78 poesia liburu baino ez dira ageri katalogoetan. Kopuru txikia da inondik ere, liburu itzulien kopuruarekin alderatuta. Markuletaren arabera, “hutsune handiak daude bai klasikoetan bai garaikideetan”, oso poeta nordiko gutxi itzuli ditugu, Afrikako idazlerik ere apenas, eta emakumezkoek egindako poesiaren presentzia ere eskasa da euskaraz. Bestalde, itzultzaileak esan zuen euskarak antologia gehiago behar lituzkeela. Badira euskaraz egile bakarrari eskainitako zenbait lan antologiko (hala nola, Bukowski, Maiakovski, Estellés edota Maria Mercè Marçal) baina ez poesia nazionalei eskainitako gehiegi (literatura espainiarreko, frantseseko, katalaneko eta galegoko lan batzuk kenduta).\nMarkuletak nabarmendu zuen, literaturaren historiako liburuek apenas aipatzen dutela euskal literatura itzulirik, itzulpena haien esparrutik kanpoko zerbait balitz bezala. Itzulpengintzaren inguruko ikerketa gero eta gehiago ari da zabaltzen akademian, eta poesiak ere izan du txokorik azken urteetan, Aiora Jakak Joseba Sarrionandiaren obraren inguruan egindako Itzulpenari buruzko gogoeta eta itzulpen-praktika Joseba Sarrionandiaren lanetan tesian, esaterako (liburua sarean jarri berri du Euskaltzaindiak eta hemen kontsulta daiteke). Gainerakoan, argitaletxe gehienek ez dute poesia itzuliaren aldeko apustu argirik egiten, eta munduko literatura euskaratzea helburu duen Literatura Unibertsala bilduman ere ez da ia poesiarik itzuli, Gerardo Markuletak berak itzulitako Zenbait poeta katalan antologia salbuespen. Argitaletxeentzako diru galera izan ohi da poesia argitaratzea, nahiz eta poesia oraindik ere genero gorentzat hartzen den. Euskal argitaletxeen artean Pamielak eta Susak dute poesiaren eta poesia itzuliaren aldeko jarrera argiena, eta, horren harira, orain gutxi abiarazi den “Munduko poesia kaierak” proiektua ere hizpide izan genuen. Dena dela, liburu formatuan baino poesia gehiago argitaratu izan da aldizkarietan gerra aurretik hasi eta gaur arte: garai batean Egan, Olerti, Igela, Ustela eta Pott agerkarietan eta, gaur egun, Hegats eta SENEZ aldizkarietan, esaerako. Azken urteetan sarean ere argitaratzen da poesia, gero eta gehiago.\nItzulpena, idaztearen luzapen\n“Poetarentzat poesia itzultzea bere lanaren luzapen moduko bat da”. Poesia itzultzaile gehienak, gainera, poetak ere badira: Mirande, Aresti, Sarrionandia, Izagirre, Borda… asko dira adibideak. Hortaz, pentsatzekoa da irakurtzen eta itzultzen dituzten lanek eragina izango dutela idazlearen sorkuntza lanean ere. Horrela ikusten du kontua Markuletak: “zenbat eta poesia gehiago itzuli, orduan eta euskal poesia on gehiago izango da.”\nItzultzaile aitzindari batzuk ere aipatu ziren saioan: Juan Angel Etxebarria Dirauket, adibidez, aitzindaria izan zen poeta frantses, katalan eta espainolen bilduma bana prestatu eta argitaratzen; Aresti itzultzaile nekaezinak hizkera literarioa lantzeko entsegu gisa hartu zituen itzulpenak; Izagirrek erruz itzuli du poesia (Armiarmaren web orrian eta aldizkarietan haietako asko); Bordak ere hainbat hizkuntzatako poesia itzuli eta argitaratu du, emakumezkoena bereziki, besteak beste, Maiatz eta Hegats aldizkarietan; Sarrionandiak poesia mordoa ekarri du euskarara, gustuko poemekin egindako egile-antologiak tartean (Izkiriaturik aurkitu ditudan ene poemak eta Hezurrezko xirulak)… Euskaratutako poesia maiz idazle-itzultzailearen gutizia izan dela pentsa liteke, sorkuntza-lanaren luzapen moduko bat.\nEntzuleak itzultzaile, eta poeta\nMahaiaren bueltan ginenok ere lanean jarri gintuen eta Gerardok, hainbat ariketa proposatuta: Vicent Andrés Estellésen “A vosaltres un dia…” poemaren zati bat osatzea eta “Relat” poema itzultzea; Joan Salvat Papasseiten “Proverbi” euskaratzea edota Bibliako zatitxo baten euskarazko bi itzulpenen alderaketa egitea. Saioari bukaera emateko, Felipe Benítez Reyesen “La desconocida” poemaren bertsio pertsonala osatu behar izan genuen. Ezin esan emaitzak Markuletaren neurrikoak izan zirenik, baina buruari eragin eta sasi-poeta bilakatzeko ahalegina egin genuen behintzat.\nAmaitzeko, bi ohar poesiaz gozatzeko gogoa piztu dizuegun horientzat: maiatzaren 22an, Poetak Maiatzean jaialdiaren baitan, “Denbora bere lekura” errezitaldi musikatua eskainiko dute Gerardo Markuletak berak eta Jabier Muguruzak arratsaldeko 19:30etan, Gasteizko Arte eta Lanbide Eskolan. Poesia itzuliaren harira, berriz, “Munduko poesia da gurea” ikastaroa emango dute Koldo Izagirrek, Gorka Arresek eta Gotzon Barandiaranek Durangon maiatzaren 12tik 16ra bitartean, XX. mendetik gaur arte euskaratu den munduko poesia eta itzulpenek euskal poetengan izan duten eragina aztergai hartuta. Eta, horrez gain, ate-joka da laster Zarauzko Literaturia ere… bada beraz non gozatu!\nTags: Gerardo Markuleta, literatura eskola, poesia itzulpena\nOne Comment → “Euskarara ekarritako poesia”


Nola moztu eta irudiak bateratu - Geofumed\nEbaki eta bateratu irudiak\nUrria, 2008 Microstation-Bentley\nIkastaroan beharrezkoa den praktika gisa atera zen duela gutxi argitaratu nuen Microstation eta Manifold, hemen nola laburpena da:\nGoogle Earth-en irudi txikiagoa daukat, geoerreferentziatu dut eta moztu nahi dut giza kokaleku baten hiri-perimetroaren luzapena adierazten duen poligono batean oinarrituta. Ondoren, bereizmen txikiagoa daukat irudi gris eskala batekin bat egin nahi dut, baina kolore bakarrekoak dira aurrean dauden koloreak mantenduz.\nKasu honetan, Microstation Descartes erabiliko dut, hau da, AutoCAD Raster Design-en baliokidea den edo Overlay-ekin ezagutzen dugunaren baliokidea. Descartes tresnak ez badira ikusgai, "tresna / tresna-kaxak" egin eta "Descartes Raster Control" panela aktibatuta dago.\n1. Ebaki poligonoan oinarritutako irudia.\nPoligonoa izan nuenean, "korridore irudiak" komandoa erabiltzen dut, honek ebaketa-poligonoa eskatzen du, beraz, horia aukeran klik eginez hautatzen dut.\nOrduan, bigarren klik egitean, pantailan agertzen zait:\nZein moztu nahi dudan erreferentzia irudiak\nNahiago dut gardentasuneko mozketetan\neta irteera pixelaren tamaina.\nLehenespenez irudiaren pixelen tamaina jarri dut, baina aldatu ditut.\nOndoren, mezua prozesatzen ari den izkinan agertuko da eta, azkenean, erreferentzia irudia agertzen da. Irtenean, kolore-irudia moztuko dela ikusiko duzu, geruza gainerakoetan gardena izan dadin, atzean atzean geratu daitekeen irudia.\n2. Batu irudiak bai\nOrain, bi irudiek bat egiten dutena da, beraz bat egin nahi dudan eremuaren forma bat egiten dut, eta "Batu irudiak" botoia erabiltzen dut. Galdetzen dit aurreko komandoa bezain gauza bera, kasu honetan ez dut irudi bakoitza adierazi, baizik eta bietan "batez besteko" aukera hautatzeko.\nEta, jaun eta andre, ikusi nola zoragarria da, bi irudi egin ditu.\nAh, hori egin ahal izateko, ez da beharrezkoa lizentzia edo Microstation Descartes dute, Bentley disko bidaltzeko joan zure orrian bada Aukeratu CD Aukera minutu 15 ematen ... Nik egin kostua me 11 ditu.\nBentley Sistemak Google Earth kolektore GIS\naurreko Post«Aurreko XII. Latinoamerikako Geografoen Topaketa\nNext Post AutoCAD Map 3D 2009 Tool KitsHurrengo »\nOne Response to "Nola moztu eta irudiak bateratu"\nJAIME SANCHEZ dio:\nLAGUNTZA BEHARREKOA DUT, AUTOADRIZIO 3D 2012 ZIBILA ZEHAR IZANGO DUT, KONEKTATU ETA RASTERAREKIN, NIRE AURREKO EZ DITUEN ERABAKI BAKOITZAK EGITEN DUEN ERABAKI, EZ DUT EZAGUTU NAHI DUZU, EZ DUT EZAGUTU NOLA EGIN


Azpeitia herri hezitzailea izan dadin pausoak ematen jarraitzeko, bilera deitu dute astelehenerako - Uztarria (Azpeitia)\nAzpeitia herri hezitzailea izan dadin pausoak ematen jarraitzeko, bilera deitu dute astelehenerako\nMaiatzaren 6an egin zen Herri Hezitzailea jardunaldia "motz" gelditu zela iritzita deitu dute bigarren bilkura. Xedea da Azpeitia herri hezitzailea izateko urratsak egiten jarraitzea. Edonork har dezake parte asteleheneko bileran.\nMaiatzaren 6an egindako Hezzi Hezitzailea jardunaldiko irudia. Ikusi haundiago | Argazki originala\nJoan den maiatzaren 6an Herri Hezitzailea jardunaldia egin zen Sanagustin kulturgunean, Azpeitia herri hezitzailea izan dadin aurreneko pausoak emateko. Orain, bidean urratsak egiten jarraitzeko helburuarekin, bigarren bilera bat deitu dute Herri Hezitzailea jardunaldiaren sustatzaileek. Sindikatu Zaharrean izango da bilkura, 19:00etan hasita, eta egitasmoan interesa duen oro hurbil daiteke bilerara.\nHerri hezitzailearen filosofiak honakoa aldarrikatzen du: hezkuntza eredu euskalduna, parte-hartzailea, aktiboa, berdintasunean oinarritutakoa eta ingurumen natulara zein kulturala errespetatzen dituena. Balore horiek biltzen dituen aterkiaren azpian bildu ziren hilaren 6ko jardunaldietan herri hezitzaileen filosofiarekin bat egiten duten herriko hainbat eragile eta norbanako. Guztira, 80 pertsonatik gora. Egitasmoak izan zuen erantzuna ikusita deitu dute bigarren bilkura.\nSanagustinen egin zuten jardunaldian parte hartu zuten eragileek beren proiektuen berri eman zuten, eta horiek herri hezitzaileen filosofian kokatu. Azalpenak eman eta gainerako taldeen esperientziak entzuteaz gain, ekarpenak egiteko aukera ere izan zuten jardunaldia amaitzean. Hala, talde txikietan banatuta topaketaren balorazioa egin zuten, eta Azpeitia herri hezitzailea izateko zer egin daitekeen zerrendatu zuten, hausnartzen aritu ostean. Ideia eta hausnarketa horiek Udalari helarazi zizkioten. Horiek irakurri ostean, Leire Goenaga Hezkuntza zinegotziak esan du Udalak "balorazio oso positiboa" egin duela. "Jendeak parte hartu zuen, eta parte hartzaileek proiektuaren inguruan interes handia azaldu ziguten", adierazi du Goenagak.\nAskok jardunaldia "motz" gelditu zenaren sentsazioa izan zutela ere azpimarratu du Hezkuntza zinegotziak: "Gai interesgarria da oso, goiz batean laburbiltzeko egitasmo zabalegia, baina abiapuntu gisa oso pauso garrantzitsua izan zen". Hala, "motz" gelditu ziren jardunaldiei jarraipena ematera dator asteleheneko batzarra.\nHezkuntza formaleko (ikastetxeak) eta hezkuntza ez formaleko (ludotekak, gaztelekua,kirola, kultura) eragileek zein Udalak antolatu zuten Herri Hezitzailea jardunaldia, eta apirila amaieran aurkeztu zuten egitasmoa.\nHonakoa Udalak jardunaldietan hartutako irudiekin osatutako bideoa da. Bertan agertzen dira egitasmoan parte hartu zuten eragile edo tldeak, hala nola Azoka Herritik, Jauzika Heziketa Elkartea, Haujijijai Batzordea, Azpeitiko Ikastola Ikasberri, Iraurgi Ikastetxea eta Azpeitiko Ikastola Karmelo Etxegarai.\nZientziak eta teknologiak elkartuta\nEuskal Herriko Inkesten eta Esperimentuen Kabia saria irabazi du Urola Ikastola BHIk\nKarmelo Etxegaraik, Urolak eta Ikasberrik bihar eta etzi egingo dituzte ikasturte bukaerako jaialdiak\nUrola Erdiko zientzia eta teknologia azoka egingo dute etzi Azoka Plazan\nAraba Euskarazera joateko autobusa antolatu du Azpeitiko Ikastola Ikasberrik


Zuretzat eta zure bizikletarentzat zerbitzu esklusiboa | abaraxka\nBizikletan zatoz? Bizikletekin? Ingurumena, natura, ekologia… gure eguneroko bizitzan erabat txertatuak ditugun terminoak dira. Horrexegatik saiatzen gara, beti, bizikletaz edo bizikletekin egindako turismoa eta bidaiatzeko era bultzatzen. Zerbait naturala da guretzat.\nHorregatik, horretarako, lasai, eroso eta seguru etor zaitzteen Abaraxkara, hau da zuentzako eta zuen bizikletentzat prest duguna:\nbizikletak giltzapean gordetzeko lokal bat.\noinarrizko lanabesak edo erremintak, puzgailua… tailer txiki bat antolatu dugu. Matxura handiren bat izanez gero, dena dela, Elorza Bizikletak herriko tailerrarekin jarriko zaituztegu kontaktuan, behar edo nahi izanez gero.\nbizikletak garbitzeko gunea.\nbizikleta elektrikoak kargatzeko gunea.\nibilbide propioak, Abaraxka-Abaraxka, errepideko zein mendiko bizikletentzat, linkekin eta trackekin monitorizatzeko.\nbiziklletak alokatu nahi izanez gero, Azkoitiko Aitzaki Kirolak dendarekin jarriko zaituztegu kontaktuan.\nbestalde, bizikletak eroso aparkatzeko gunea ere badugu terrazen ondoan.


Hezkuntzako grebak lehen emaitzak utzi ditu eta Frantziako Gobernuak eta sindikatuek akordioa lortu dute\nIrakasleen sindikatuen ordezkariak lehen ministroarekin eta Osasun eta Hezkuntza ministroekin bildu dira bart, eta, besteak beste, aldi baterako 3.300 irakasle eta milaka laguntzaile kontratatzea eta ikastetxeetan FFP2 maskarak banatzea adostu dute.\nBaionako Rene Cassin lizeoa. EITB Mediaren bideo batetik ateratako irudia\nJarraipen zabala izan du Irakaskuntzako grebak eta manifestazio jendetsua egin dute Baionan\nAtzo Ipar Euskal Herrian eta Frantzia osoan jarraipen zabala izan zuen grebak lehen ondorioak izan ditu. Izan ere, irakasleen sindikatuen ordezkariak lehen ministroarekin eta Osasun eta Hezkuntza ministroekin bildu dira bart, eta, besteak beste, aldi baterako 3.300 irakasle eta milaka laguntzaile kontratatzea eta ikastetxeetan FFP2 maskarak banatzea (5 milioi guztira) adostu dute. Halaber, karbono dioxidoa (CO2) neurtzeko gailuak jartzeko dirua jasoko dute udalek.\nIrakasleek ikasturte hasieratik zituzten eskarietako batzuei erantzun die Gobernu frantziarrak. Atzo arratsaldeko bileraren amaieran Jean Michel Blanquer Hezkuntza ministroak azaldu zuenez, aurrerantzean Hezkuntza protokoloaren komunikazioa zainduko dute (astebetean hiru aldiz aldatu dute protokoloa). Sindikatuak pozik irten ziren bileratik, baina zuhurtziaz hitz egin zuten adostutakoa betetzen dela ikusi arte.\nBlanquer ministroak azpimarratu duenez, FFP2 maskarak ez daude herritar guztientzat gomendatuta, baina 5 milioi bidaliko dituzte eskoletara. Besteak beste, arriskua duten irakasleen artean, Lehen Hezkuntzakoen artean edota desgaitasunak dituzten ikasleekin lan egiten dituztenen artean banatuko dituzte.\nUnibertsitatera sartzeko azterketak eta Lehen Hezkuntzako lehen mailako ebaluazioak bertan behera utzi ala ez aztertuko du Frantziako Gobernuak, irakasleek eskatu bezala.\nIrakasleen albisteak gaur


vie18mar20:15PIG NOISE + Bombai20:15 ZENTRAL - Mercado de Santo Domingo S/N\nSARRERAK EROSI Aurresalmentan: 20€ + gastuak Ate irekiera: 19:30 | Hasiera: 20:15 Adingabekoen sarrerari buruzko informazioa Pignoiseren itzulera naturala izan da. Eman zuten azken kontzertutik ez zuten argi itzuliko ziren\nPignoiseren itzulera naturala izan da. Eman zuten azken kontzertutik ez zuten argi itzuliko ziren ala ez, eta are gutxiago beste disko bat argitaratzea pentsatu, baina hemen daude, itzuli dira!\nAlvarok 6 urteren ondoren Real Madrilen harrobian futbol entrenatzaile izateari utzi zionean gertatu ziren gertakariak. Orduan elkartu ziren musikariak berriro entseatzeko eta agertokietara igotzeko.\nItzulera mailakatua izan da, pentsatua eta entseatua; soilik pentsatzen zuten itzultzea baldin eta Pignoiseri entzuten jarraitzen zuten kantu batzuk eskaintzeko aukera bazuten, baina orain soinu berritu batekin, eta hain berezi egin zituen filosofia berari eutsiz, hiru musikari garaje batean elkartzen ziren entseatzeko eta konposatzeko, eta hori egiten jarraitzen dute.\nPignoise taldeak bere disko berriaren aurrerapen gisa, honako hau aurkeztu zigun: «Una Sensación». Gonbit osoa egin genion gure ametsengatik eta bizitzako helburuengatik borrokatzeari, eta gogorarazi zigun denbora aprobetxatu behar dela, oso azkar pasatzen delako. Hauxe izan da Pignoiseren estudioko disko berriaren aurrerapena, zeinak ere izena ematen dion birari: «Musika, musika, musika, musika, musika, musika, musika, musika eta musika …». Disko organiko bat da, egitura sinpleak eta melodia politak uztartzen dituena, eta lehen aurrerapen single batekin baino ez ditu bere jarraitzaileak kateatuta eta merkaturatzeko zain, arrakasta guztiekin batera zuzenean bizi ahal izateko.


Erdi Aroko XVII. Azoka, 2018ko irailaren 28tik 30era | Herriak eta hiriak | EITB\nArtisautza eta gastronomia\nErdi Aroko Azokak Gasteizko hirigune historikoa hartuko du irailaren 28tik 30era\nAurten jarduera gehiago izango dira; izan ere, antzinako 58 ogibide islatuko dituzte eta 34 antzerki konpainiek ikuskizuna emango dute, besteak beste.\nErdi Aroko Azoka. Argazkia: Gasteizko Udala\nErdi Aroko XVII. Azoka egingo dute irailaren 28tik 30era Gasteizen. Hirigune historikoan sakabanaturik artisau eta gastronomia 250 saltoki izango dira, eta 100 ikuskizun, tailer eta joko baino gehiago izango dira, batez ere umeei zuzenduak.\nNerea Melgosa Ekonomia Garapen Jasangarrirako zinegotziak azokaren nobedade nagusiak aurkeztu ditu gaur prentsaurrekoan. 10.000 apaingarri baino gehiago hiriburuko kaleak dotoretuko dituzte.\nEkitaldiak jende ugari erakartzen duela gogorarazi du Melgosak. Iaz 200.000 bisitari baino gehiago hurbildu ziren.\nHorregatik, aurten jarduera gehiago izango dira; izan ere, antzinako 58 ogibide islatuko dituzte eta 34 antzerki konpainiek ikuskizuna emango dute, besteak beste.\nTxikienentzako bi esparru\nAzoka ostiral arratsaldean abiatuko da Aihotz plazan, pregoiaren irakurketarekin. Asteburuan zehar jarduerak izango dira, umeentzako bi esparrutan: Erdi Aroko herrixka Burullerias plazan tailer ezberdinekin, eta beste herrixka “magiko” bat Frai Zacarias Martinez kalearen atzealdean, txotxongilo, ipuin eta jolasekin.\nGainera, txapelketak errepikatuko dira eta Erdi Aroko zaldunek akzio ikuskizun bat emango dute. Herrixka setiatuko duen orko armada bati aurre egingo diote zaldunek. Zirku, dantza eta akrobazientzako zona bat egongo da Santa Maria plazan.\nLau metroko garaiera duen ate handi bat jarriko dute hirigune historikoan, azokaren sarreran.


Zale asko itxaroten ari ziren 'itzulera' - Gipuzkoako Hitza\n2021, uztailak 16 Albisteak, gipuzkoa, Kultura 185\nGipuzkoan, etzi eskainiko dute lehen emanaldia: Hondarribiko Kasino Zaharrean, 19:00etan, Hondarribiko musika banda ondoan dutela —dagoeneko agortuta daude sarrera guztiak—. “Eta urriaren 16rako ere lotu berri dugu emanaldi bat: Azkoitian. Aurretik, gainera, beste pare bat kontzertu ere izango ditugu ziurrenik, baina erabat lotu gabe dauzkagu horiek oraindik”.\nHiru musikari eta banda bat\nArtolak argi utzi nahi izan du Sorotan Bele gogoan ez dela Sorotan Bele taldearen itzulera bat, “nahiz eta askok hala ulertu duten”. Lehen diskoko abestien moldaketak eskaintzen dituzte emanaldietan, eta Gorka Sarriegi, Xabier Zabala, Urbil Artola eta tokian tokiko musika banda igotzen dira oholtzara.\nArtolaren hitzetan, “berriz ere gauza arruntak egiteko ilusioa” dauka jendeak. “Gauza askotan nabaritzen da hori, eta baita gure emanaldietan ere”. Baina sortzaileek argi daukate “epemuga bat” daukan proiektua dela eurena. “Ziurrenik, 2022ko udazkenera arte iraungo du egitasmo honek, eta ez ditugu eskainiko emanaldi asko; ez dakit dozena bat edo hamabost kantaldi izango diren guztira, baina ez dira izango askoz gehiago”.\nIzan ere, Artola bera “beste hamaika proiektutan” ari da egun: Howdy Bluegrass taldearekin, Jon Gurrutxagarekin, Maider Zabalegirekin, Iker Lauroba eta Beste Urtaroak taldearekin, Txomin Artola aitarekin ere bai… “Nik ere ez dakit zenbat proiektutan sartuta nabilen!”.


Natura Archives - Orrialdea 3 5-(e)tik - Fraisoro Eskola\nYou are Now on: HomeCategory Natura\nIrakasleen Erasmus bekak\nImage Elkarlanean,Natura Fraisoro Eskola\nAZORETAN Derio, Arkauti eta Murgiako irakasleekin batera, maiatzaren 14ko astean, Fraisoro Eskolako basogintzako irakasleak eta eskoletako Erasmus arduradunak Azoretan izan gara SPEAk kudeatzen dituen Life proiektua ezagutzen, bertako flora eta faunaren kudeaketa eta berreskuratzea nola egiten duten hain zuzen ere. Martxan dituzten proiektuen artean Bioingenieritza edo ingeniería naturalistarekin maldak nola egonkortu dituzten eta landaretza endemikoa\nGUTIK ZURA DOKUMENTALAREN ESTREINALDIA\nImage Basogintza,Elkarlanean,Komunikazioa,Natura Fraisoro Eskola\nGutik Zura dokumentala aurkeztu da Donostian: egurraren garrantzia euskal herriaren historian , kulturan eta bizitzan. Lehena, oraina eta etorkizuna. Bertan izan dira eskolatik dokumentalean parte hartu duten Maixa eta Itxaso irakasleak. Donostiako Zinemaldian izango da eta jada sarrera guztiak agortuta daude. Zorionak dokumentalean parte hartu duzuen guztioi!! Gutik Zura\nBculinaryUDAN kanpalekua Fraisoron\nImage Elkarlanean,Natura,Nekazaritza Fraisoro Eskola\nAurreko astean bukatu zuten egonaldia eskolan, BculinaryUDAN lehen edizioko kanpamentuko ikasleek. Basque Culinary Center-ek 15-17 urte bitarteko gazteentzat antolatzen ditu 10 eguneko kanpaldi hauek. Jaki goxoak sukaldatzen ikasteaz gain, eskolako baratzetan eta ukuiluan bertako haragiaren eta barazkien kudeaketa bertatik bertara ikusteko aukera izan dute.


Published by Goitur on 26 September, 2019 26 September, 2019\nIbilbidearei hasiera emateko Arala Parke Naturaleko Interpretazio Zentrora (Ataun) hurbilduko gara.\nARALARKO SARBIDE NAGUSIA. Lizarrustiko Parketxea Aralar Parke Naturaleko Interpretazio Zentroa da. Bertan, Aralarko hainbat baliabideren berri jasotzeko aukera izango duzu. Informazio guneaz gain, aterpetxea, jatetxea eta taberna zerbitzuak biltzen ditu. 620 metroko altueran kokatua, Gipuzkoako pagadirik handiena biltzen da hemen. Ingurune paregabe honetatik habiatuta, Aralarrek eskaintzen dituen gailur eta txoko liluragarrienak ezagutu ditzakezu.\nLizarrusti Parketxetik abiatu eta Lareo deritzan urtegira bitarteko bidea osatzen du Lareo ibilbideak. Aralar Parke Naturaleko Parketxea, Lizarrusti izena duen mendatean dago kokatua, Gipuzkoa eta Nafarroaren arteko mugan hain zuzen. Muga honen testigu da Parketxea bera, izan ere, garai batetan Mikelete etxea baitzen.\nOso ibilbide erosoa duzu. Jakina, mendi ibilbide bat izanik, baditu bere aldapatxoak eta bidezidorretan barrena hedatzen da, bainan ez du ia zailtasunik.\nPagadi trinkoan hasten da eta aurrera egin ahala, bailara estutu eta Maizierrekako arroilara hurbilduko da. Nagusiki pagadia zen eremua zabaldu eta landaretza mistoan bilakatzen da Haritz, Lizar, Elorri, Ezki eta abarren artean. Paisaia dotorea ere ikus daiteke bertatik Berrenoa aldera.\nHarkaitzek zulatutako Akerretako tunela eta Maizierreka atzean utzita urtegira bitarteko igoerari ekingo diogu, lehenik urtegia eraikitzeko ustiatu zen harrobiaren ondotik eta ondoren urari eusten dion paretaren aldamenean gora.\nHorrela, Lareo urtegia izango duzu parez pare. Kilometro inguruko distantzia eginez itzulia eman diezaiokezu. Mendiarte paregabea da eta ziur betirako maiteminduta utziko zaituela leku honek.


Arratsaldeko klaseak MUnSituación de las clases por la tarde en MU\nMondragon Unibertsitatea (Mondragon Unibertsitatea, 2013-02-12)\nElurraren egoera kontutan hartuta, aldaketak daude arratsaldeko txandan MUko ikasleentzat\nIka MizkaIka MizkaIka Mizka\n'Ika Mizka. Eta hik, nola bizi dunk euskara?'\nBCC eta Fagorrek lehiaketa bat bultzatu dute hilero 1000€-ko sariarekin eta ikasleentzat beka batekin.\nOrokorrean, publiko guztiari zuzenduta dago, 1000€ saria irabazteko aukera izango duena hilero; eta Espainia guztiko ostalaritza eta sukaldaritza heziketa zikloko ikasleei. 4000€-ko beka jasotzeko aukera izango du irabazleak.\nSukaldaritza tekniken ikastaroa hasten da.\n2 hilabetetan sukaldaritza tekniken berrikuspen sakon bat egingo dute.\nBasque Culinary Center-ek sormenean eta lankidetzan oinarritutako sukaldaritza komunitatea sortzeko, munduko bira bat bultzatu du.Basque Culinary Center impulsa una gira mundial para crear una comunidad culinaria mundial basada en la creatividad y la cooperación.Basque Culinary Center drives a world tour to create a global culinary community based on creativity and cooperation.\nMondragon Unibertsitatea (Mondragon Unibertsitatea, 2013-03-20)\nBasque Culinary Center-ek -Espainiako lehenengo Gastronomia Fakultatea eta munduan bakarra gastronomia arloan ikerketarako I+G zentrua duena, munduko bira bat aurkeztu du gaur, World Tour-Culinary Connection, helburu bezala ...\nMondragon Unibertsitateak, Bilbon kokapen berria izango duMondragon Unibertsitatea abre sede en BilbaoMondragon Unibertsitatea opens a branch in Bilbao\nEkintzaile berritzialeak prestatzea da helburua\nBCC munduko ikertzaileekin batera, zahartzea hobetzeko bizitako ohitura osasuntsuari eta gizarte berrikuntzari buruzko proiektu bat eramango du.BCC lidera junto a investigadores mundiales un proyecto sobre innovación social y hábitos de vida saludables para mejorar el envejecimiento.\nMondragon Unibertsitatea (Mondragon Unibertsitatea, 2013-03-19)\nProiektuak lau urteko iraupena izango du, eta Basque Culinary Centerrek hartuko du Espainiako Partzuergoak Gastronomia Zientzien Fakultateko I+G-ko instalazioetan ospatuko duen lehenengo bilera.\nImanok Igerekin hitzaldi bat eman du Mondragon UnibertsitaeanImanol Igeregi ha ofrecido una conferencia en Mondragon UnibertsitateaImanol Igeregi gave a conference at Mondragon Unibertsitatea\nMondragon Unibertsitatea (Mondragon Unibertsitatea, 2013-03-21)\nTalentia programaren baitan ospatzen diren topaketa profesionaletan, martxoaren 19an, Ikastolen Elkarteko Zuzendariak ikasleei hitzaldi bat eskaini zien.\nGaliziako sukaldaritza eta eragin gehien izan duten beraien sukaldariak protagonistak Basque Culinary Centerren.La cocina gallega y sus cocineros más influyentes, protagonistas en Basque Culinary Center.\nMondragon Unibertsitatea (Mondragon Unibertsitatea, 2013-03-25)\nBasque Culinary Center-ek Galiziako sukaldaritzako chef garrantzitsuenen bisita jaso du, Galiziari, bere produktu eta sukaldaritzari zuzendutako jardunaldi teoriko/praktiko batean.\nBCC eta Eroski-k Gure Zaporeak prestatzen sariaren deialdia egin duteBCC y Eroski convocan el Premio Cocinando Nuestros SaboresBCC and Eroski summon Our Flavors Cooking Award\nMondragon Unibertsitatea (Mondragon Unibertsitatea, 2013-05-20)\nEROSKI eta Gastronomia Zientzien Fakultateak Basque Culinary Center-ek "Gure Zaporeak prestatzen" lehiaketaren bigarren edizioa aurkeztu dute, lehiaketa bat non (produktu lokal baten eta bere barietatearen balioa jartzen ...\nAuthorMondragon Unibertsitatea (70)Subject\nActualidad (65)... View MoreDate Issued


42. Euskal Zine Bilereak baditu irabazleak - bizkaie.biz\n42. Euskal Zine Bilereak baditu irabazleak\nBizkaie! 2019-12-02 07:50 Zinemea\nFilm onenaren saria Izibeñe Oñederraren Lursaguak izan da.\nArgazkiak: Euskal Zine Bilera | Ikusi handiago | Argazki originala\nBeste urte batez, euskerazko zinemearen erdigune bihurtu da Lekeitio, Euskal Zine Bileraren 42. edizinoari esker. Sortzaile gazte eta ez horren gazteek eginiko film barriak ez eze, antxinako irudiak ikusteko eta topaketetan parte hartzeko aukerea izan dabe lekeitiarrek zein bisitariek. Sail ofizialeko epaimahaian Kepa Errasti, Lara Izagirre eta Igor Rezola egon dira, eta hainbat sari banatu ditue.\nLehenik eta behin, film onenaren saria Izibeñe Oñederrari emon deutsie. Lursaguak animazinozko filmak milaka urteko kulturearen oinarri kontzeptuala apurtzen dabilen garaian bizi garela erakusten dau. Urrezko Antzarra eta 1.900 euro emon deutsiez Oñederrari.\nZuzendaritza onenaren Zidarrezko Antzarra, bestetik, Mikele Landarentzat izan da, Heldu filmean egindako lanagaitik. Arrauneko soinuek eragindako pentsamenduak dira pelikulearen abiapuntua. Gidoi onenaren Zidarrezko Antzarra Josu Martinezen Anti filmak eskuratu dau, euskeraz berba egitea debekatuta dagoan herriaren istorioa konteteagaitik.\nPublikoaren saria, ikus-entzuleek aukeratua, herrian bertan geratu da. Azkue Ikastolako ikasleek Ouija izeneko filma aurkeztu dabe Zine Bileran, eta publikoak haien alde egin dau. Hortaz, 750 euro eta Zidarrezko Antzarra emon deutsiez.\nGanera, urte birik behingo Benito Ansola Bekea emon dau Euskaltzaleen Topaguneak Zine Bileran. Sortzaile gazteei euskerazko ikus-entzunezkoak egin deiezen sortu eben ekimena, eta dagoeneko bosgarren edizinoa da hau. Oier Fuentesen proiektuak irabazi dau bekea, eta 2020ko Zine Bileran aurkeztu beharko dau.\nIrabazleak ez eze, antolatzaileek parte-hartzaile guztiak be zoriondu nahi izan ditue Zine Bilerearen amaieran, egon dan kalidade handiagaitik. Eta ez hori bakarrik, egunez egun zinemara joan diran ikusleei be eskerrik beroenak emon deutsiez, aurtengoa ikusle gehien izan dituan edizinoetako bat izan dalako. Dagoeneko, datorren urtekoan pentsetan hasi dirala ziurtatu dabe.


24 postuk girotuko dute Neguko azoka larunbatean — Aretxabaletako Udala\n24 postuk girotuko dute Neguko azoka larunbatean\nHerriko artisauak, ekoizleak, merkatariak eta elkarteak elkartuko dira Durana eta Mitarte kaleetan. Banakako karpak jarriko dira, eta 11:00etatik 15:00etara eta 17:00etatik 20:00etara bisitatu ahal izango dira .\nDurana eta Mitarte kaleak bertako artisautza, merkataritza eta produktuen topagune izango dira abenduaren 18an. Neguko azokaren zazpigarren edizioak iazko gidoi bera jarraituko du pandemiaren aurkako prebentzio neurriak betetzeko. Karpak banakakoak izango dira postuen arteko distantziak mantentzeko. Udalak, gainera, herritarrei dei egiten die neurriak ez lasaitzeko, bereziki maskararen erabileran eta baita jende pilaketak saihesteko ere.\nArtisauek, merkatariek eta ekoizleek parte hartuko dute 11:00etatik 15:00etara, eta 17:00etatik 20:00etara bere ateak irekiko dituen Gabonetako azokan. Eskaintza askotarikoa izango da: larrua, zilarra, pintura, ilerako osagarriak, arropa, gaztak, eztia, fruitu lehorrak, hestebeteak... UDA, eta Zaporeak eta Hiruatx GKEak ere izango dira azokan.\n1. Artisauak eta ekoizleak:\nMari Cruz Osorio.\nElkarteak eta GKEak:


Campión Jaimebón, Arturo - Nafarroako Musikaren eta Arte Eszenikoen Artxiboa\nArturo Campión. Musika-liburutegia\nArturo Campión Jaimebon Iruñean jaio zen 1854ko maiatzaren 7an. Prestakuntza juridikoa zuen eta Iruñeko Udaleko zinegotzia izan zen 1881ean, Gorteetarako diputatua 1893an eta, azkenik, Bizkaiko senataria. Nafarroako Euskarazko Elkargoaren fundatzaileetako bat izan zen, baita Eusko Ikaskuntzaren, Historiari buruzko Azterlanen Institutuaren eta Nafarroako Monumentu Historiko eta Artistikoen Batzordearen presidentea ere. Horrez gain, euskaltzain osoa eta Historia, Zientzia Moral eta Politikoen eta Espainiako Errege Akademiaren urgazle izan zen. Azterlan filologiko ugari egin zituen, bere alderdi narratiboan eta artikulugile gisa gailendu zen, eta Nafarroako Artxiboan egin zituen ikerketa historikoen emaitza izan ziren bere Euskarianas obrak.\nHistorian eta hizkuntzalaritzan aditua zen eta Nafarroaren kontzientzia nafarzale eta euskaltzalea berreskuratu nahi izan zuen. Ahalegin hori euskarari eta Nafarroako erreinuaren historiari buruzko hainbat azterlanen bidez garatu zuen. Poligrafo honen bizitza Espainian 1876an foruak deuseztatu zirenetik 1936ko krisia bitarte jazotako gertakari kultural, intelektual eta politikoetan nahasita egon zen.\nZuzenbide ikasketak egin zituen Oñatiko Unibertsitatean eta Madrilen lizentziatu zen 1876an. Ordurako, eta 1874an Espainiako Lehenengo Errepublikaren erorketaren ondorioz, federalismo foruzale eta katolikoaren aldeko jarrera politikoa garatu zuen.\nHori baino lehenago, Iruñeko La Montaña mintegi errepublikano federalean kolaboratu zuen.\nBere jarrera politiko berria bere lehenengo argitalpenean lagun izan zuen, Consideraciones acerca de la cuestión foral y los carlistas en Navarra. Halaber, euskal kulturako pertsona ospetsuekin harreman estua izaten hasi zen. Antonio d’Abbadie, Jean Pierre Duvoisin, Luis Luciano Bonaparte, Jean Jaurgain eta Miguel de Unamuno intelektualak bere adiskide-taldearen parte izan ziren.\nNafarroan eta Euskadin foruzaletasuna gero eta handiagoa zen giro batean, Nafarroako Euskarazko Elkargoaren sortzaileetako bat izan zen, zeinaren helburua Euskadiko eta Nafarroako hizkuntza, literatura eta historia mantendu eta jakitera ematea zen, hala, “euskaldunen herriaren” ongizate materiala kontserbatzeko. Campión helburu hori betetzen saiatu zen elkargoaren argitalpenean, Revista Éuskara aldizkarian, parte-hartze aktiboa izanez.\nArturo Campión-ek foru eraentza berrezartzearen eta euskara berreskuratu eta mantentzearen alde egin zuen. Helburu horrekin, euskara ikasi zuen eta hizkuntzalaritzari buruzko lan ugari argitaratu zituen. Orreaga, Ensayo acerca de las leyes fonéticas de la lengua euskara eta Gramática de los cuatro dialectos literarios de la lengua euskara dira gaiari buruz dituen liburu nabarmenenak.\n1891n Gorteetarako diputatu hautatua izan zen “Católica Nabarra” koalizioarekin, programa katoliko eta foral batekin. Jarduera politikoan egin zuen murgiltze hori 1889ko karlisten eta integristen arteko hausturari zor zaio. Campión-ek kausa integristaren alde egin zuen mugimendu erregionalista euskaldun bat sortzeko asmoa baitzuen. Garai hartan Don García Almoravid argitaratu zuen, Nafarroako iragana ezagutzeko eta bertako historian berak orduko nafar gizartea onbideratzeko funts moraltzat zituen balio eta bertuteak topatzeko zuen grinarekin bat.\nNafarroako historia Erdi Arotik bere garairaino eleberri moduan emateko zuen moduak datuak eta gertakariak errespetatzen zituen arren, Nafarroaren iragana mantendu beharreko bertute eta ezaugarri moralen edukiontzi gisa ikusten zuen. Euskarianas izenburupean argitaratutako obra guztiek argi islatzen dute nola ikertu eta interpretatzen zuen Nafarroako historia.\nParlamentuan, Campión bi gertakari aipagarriren protagonista izan zen. Batetik, Ramón Nocedal Alderdi Integristaren buru ezagunarekin eztabaida serio eta interesgarria izan zuen, izan ere, azken horrek Campión-i nolabaiteko epelkeria leporatzen zion alderdiaren idealak defendatzerakoan.\nBiek katolikoen batasuna bizitza politikoan nola interpretatu eztabaidatu zuten, eta polemika hori garaiko prentsako idatzien bidez garatu zen eta, gero, Campiónek La Batalla chica del Sr. Nocedal izeneko liburuan jasoko zuen. Bestetik, Campiónek Nafarroako ogasuna erreformatzeko proposamenaren karietara Diputatuen Kongresuan eman zuen hitzaldia aipatzekoa da; erreforma Germán Gamazo ministroak sustatu zuen 1893an.\n1898an Blancos y Negros argitaratu zuen, gorazarrezko kritikak jaso zituen orduko errealitate sozialari buruzko eleberria. Urte haietan, Campión euskal nazionalismoarekin harremana izaten hasi zen hain gogoko zuen mugimendu erregionalista euskaltzalea sustatzeko asmoz.\nDiscursos políticos y literarios, Conferencia acerca del nacionalismo vasco eta La Bella Easo eleberri potoloa argitaratu eta gero, Geografía del País Vasco-Navarro argitalpenean kolaboratu zuen “Nabarra en su vida histórica” izeneko azterlan batekin. Bere ideia historiografikoaren eta iraganaren ikuspegiaren beste adibide on bat.\n1918an Eusko Ikaskuntzaren ohorezko presidente izendatu zuten. Gizon ezaguna zen ordurako: euskaltzain osoa, Historiaren Errege Akademiaren, Espainiako Errege Akademiaren eta Zientzia Moral eta Politikoen urgazlea.\n1919tik aurrera bizitza publikotik urrundu zen eta ikerketan zentratu zen. Urte horretan bertan, De las lenguas, y singularmente de la baska, como instrumento de investigación histórica argitaratu zuen eta Euskarianas izendatutako lanak editatzen jarraitu zuen. Azterlan horien hamargarren eta hamabigarren serietan, Orígenes del Pueblo Euskaldún eman zuen argitara.\n1937ko abuztuaren 18an zendu zen Donostian, eleberri berri bat prestatzen ari zela.\nArturo Campió-en dokumentazioa testamentuaren legatu moduan sartu zen Artxiboan 1937. urtean.\nFuntsa Arturo Campión-ek egindako materialez osatua dago: fitxak, notak, zirriborroak, bere obren originalak, artikuluak, gutunak eta Lau Buru egunkariko administraziorako erreferenteak diren dokumentuak. Bere musika-liburutegia nabarmentzen da non haren nortasun melomanoa erakusten duen eta baita José Antonio de Donostia, Resurrección María de Azkue eta Lizarrako Olazarán aitarekin izandako harremanak ere.\n01. Erreferentziako musika-liburutegia\n01.01. Olgetarako liburutegia\n01.02. Euskal-nafar idazleen liburutegia\n02. Hitzaldiak / Kongresuak\n04. Hemeroteka. Partitura ebakinak.\nNafarroako Euskara Erakundeko Funtsa, NAO.\nJosé Antonio de Donostiarekin zerikusia duen dokumentazioa: Iruñeko Kaputxinoen Artxibo Probintziala.\nResurrección María de Azkuerekin zerikusia dagoen dokumentazioa: Eusko Ikaskuntzako Artxibo Historikoa.\nMusika erlijiosoa, Musika dramatikoa, Musika Koral Sinfonikoa, Musika tradizionala, Osagarrizko ahotsak.


Arakaldoko zubi nagusia berritzea aztertzen ari da udala - Aiaraldea.eus\nArakaldoko zubi nagusia berritzea aztertzen ari da udala\nIzar Mendiguren Cosgaya 2017-05-26 07:10 Politika Arakaldo\n273.000 euroko aurrekontua izango du aurten udalak.\nBizkaiko Foru Aldundiarekin eta URArekin hainbat bilera egin ditu udalak zubia berritzeko / Aiaraldea.eus | Ikusi handiago | Argazki originala\nArakaldoko zenbait gune eta zerbitzutan aldaketak egingo ditu udalak. Pasa den ostegunean izan zen udalbatza, eta bertan onartu ziren 2017ko aurrekontuak, EAJ eta EH Bilduko zinegotzien babes osoarekin. 42.948 eurorekin itxi dute 2016 urtea. Egindako lanen artean daude frontoia edo argiteria berritzea, besteak beste.\nJabi Asurmendi alkatearen hitzetan, iragan astean egin zuten herritarrekin bilera, 273.000 euroko aurrekontua zertan erabili adosteko. Hala, 31.000 euro bideratuko dituzte aurten inbertsioetara. Aurreratu zuenez, 1.000 euro gordeko dituzte berdintasuna sustatzeko, eta beste 1.000€ aurreikusi dituzte komunikazio tresnak sortzeko.\nHorrez gain, euskara arloko aurrekontua igo dute, baita ekintzak antolatzeko diru-laguntza ere: “Geroz eta kirol edota kultur ekitaldi gehiago egiten dira Arakaldon, eskaera kopurua hazi da, horregatik proposatu da 500 euro gehiago ematea”. Hortaz, 2.500€ beharrean, 3.000€ izango dituzte herriko elkarteek.\nArakaldoko sarbidea ere izan zuten eztabaidagai, tren geltoki aldameneko zubia, hain zuzen. Asurmendiren esanetan, Bizkaiko Foru Aldundiarekin (BFA) hainbat bilera egin dituzte, ez baitira bi ibilgailu batera kabitzen: “Epe luzera zubia berreraikitzea da soluzio bakarra, eta epe motzean hainbat aldaketa egitea. Semaforoa jartzea da proposamenetako bat, baina ez du zentzurik; inor ez badator berdin itxaron beharko baita. Zubi berria egiteko zain geratu beharko gara”. BFArekin legez, URArekin ere elkartu dira.\nHorrez gain, zuntz optikoa jartzeko aukerak aztertu dituzte. ADIF dute oztopo, trenbidea tartean egonda 116.000 euroko finantza eskatu baitio udalari. Hori dela eta, aukerak aztertzen jarraituko dute.\nFesten datak ere zehaztu zituzten: uztailaren 15etik 18ra izango dira jaiak. Udari begira, ordea, ez da izango eskaintza bakarra. Izan ere, gazteentzat multiabentura udalekuak egingo dituzte inguruko udalekin elkarlanean.\nBestalde, mozio gisa aurkeztu zituzten AP-68 errepidean bizkaitarrek hobariak izateko eskaera, energia kontsumo arduratsuaren aldeko neurriak eta Picassoren Gernika koadroa Gernikara itzultzeko beharra.\nArakaldoko zubiaren aurre-azterketak egitea eskatuko diote Batzar Nagusiek Aldundiari, aho batez\nUdalbiltzako batzorde eragilerako hautatu dute Jabi Asurmendi alkatea\nKataluniako errepublika aitortu du Arakaldoko Udalak, aho batez


JAGONET - Informazio gehiago\nJAGONET euskararen erabilerari buruzko kontsulta-zerbitzu orokorra da, Euskaltzaindiak Internet bidez herritarren esku jartzen duena.\nZerbitzuak bi helburu nagusi ditu: bata, euskararen erabilera zuzena eta egokia bermatzea, eta, bestea, erabilera horren gaineko zalantzak argitzea.\nZerbitzu honetara jotzen duen erabiltzaileak bi aukera ditu: hizkuntza-zalantza datu-basean bilatzea edo, erantzunik aurkitzen ez badu, zerbitzuari galdera egitea.\nKontsulta-zerbitzu honetan Akademiaren ohiko langaiak diren arloen gaineko erantzunak ematen dira, hala nola hiztegigintzakoak, gramatikakoak, onomastikakoak, euskararen herri-hizkeren atlasekoak, euskararen sustapenekoak eta abar.\nEuskaltzaindiak gizarteari begira nahitaez izan behar duen jarrera positibo eta proaktiboa alde batera utzi gabe, ordea, komeni da jakitea JAGONET berez ez dela erdarazko hitzen edo esapideen euskal ordainak galdetzeko tokia (horretarako daude hiztegi elebidunak, beste kontsulta-zerbitzu batzuk...) edo itzulpen zerbitzu bat edo ikerkuntzarako laguntza bila datorrenari argibideak emateko tokia... Era horretako zerbitzurik ez du asetzen.\n1. JAGONET eraberritua, edukietan eta egituran\n2000. urtean sortu zen JAGONET zerbitzua, eta guztiz eraginkor aritu da duela hiruzpalau urte arte. Arazoak tarteko, azken urteotan ezin izan zaio eutsi bete-betean lehengo martxari.\nHasierako asmoarekin dator berriro ere, ordea. Eta orduan bezala, erabiltzaileak bi aukera ditu: hizkuntza-zalantza datu-basean bilatzea edo, erantzunik aurkitzen ez badu, zerbitzuari galdera egitea.\nEskura dagoen datu-basean JAGONET sortu zenetik 2016ko martxora bitartean eginiko herritarren galderarik adierazgarrienak daude jasoak. Molde eguneratuan eta berrituan ageri dira oraingoan. Urteak joan urteak etorri, datu-baseko edukiak (batzuk) zaharkituak zeuden jada, eta Euskara Batuaren Eskuliburuko batzordeak datu-baseko galde-erantzun guztiak berraztertu, eguneratu eta berridatzi ditu.\nHorretaz gainera, galdera askoren izenburuak aldatu eta egokitu dira, eta arloa izenburuan berean txertatu da. Halaber, erantzunetan loturak txertatu dira Euskaltzaindiaren arauetara, gramatiketara, Euskara Batuaren Eskuliburura, Euskaltzaindiaren Hiztegira... edo zenbait estilo-liburutara (EIMA, EHULKU, Berria...) bideratuz irakurlea.\nBilaketa errazteko, galdera bakoitza zer zalantza- eta unitate-mota den ere adierazi da. Horri gehitu behar zaio informazio gehigarria, zenbait kasutan ematen dena.\nMolde estandar hau du galde-erantzun bakoitzak:\nEskatzaileari bi urrats eskaintzen zaizkio, eta ordena honetan egiteko iradokitzen: lehenik, bere zalantza erantzunda ote dagoen bilatzea; erantzunik ez badu aurkitzen, kontsulta egiteko modua izatea.\nEskatzaileak bigarren urratsa aukeratzen badu, galdera egiteko inprimakia agertuko zaio eta hartan zenbait eremu bete beharko ditu: posta elektronikoa, kontsultaren gaia eta kontsulta. Aukerako eremu batzuk ere badira, hala nola izena, deiturak, enpresa, erakundea edo partikularra den, jatorria (EHkoa edo EHtik kanpokoa) eta lanbidea edo okupazioa.\nGaldera horiek guztiak zerbitzuak aztertuko ditu eta modu pribatuan erantzungo eskatzaileari. Eta, orain artean bezala, galdera horietako batzuk, aldian-aldian, JAGONET honetako datu-basea hornitzeko eta aberasteko erabiliko dira.


Testosterona fenilpropionato hautsa Fabrikatzaileak eta hornitzaileak - Fabrika\nSKU: 1255 49--8\nAnabolikoen esteroide anabolikoen gisa sailkatutako erreferentzia estandar analitiko bat, Testosterona phenylpropionate Powder, erreferentziako estandar analitikoa da, anabolic androgen steroid gisa sailkatzen dena. Produktu hau ikerketarako eta auzitegiko aplikazioetarako zuzenduta dago.\nTestosteronaren fenilpropionato hautsa gordina (1255-49-8) bideoa\nTestosteronaren fenilpropionato hautsa gordina (1255-49-8) Deskribapena\nTestosterona hautsaren fenilpropionato hautsa esteroide anaboliko-androgenikoa (AAS) eta estrogeno androgenoa (zehazki, testosteronaren C17β fenilpropionato ester) da, lehenago Errumanian merkaturatzen zena.\nMedikazio hau testosterona izeneko substantzia naturala nahikoa ez duten gizonetan erabiltzen da. Gizonezkoetan, testosterona funtzio arrunt askoren erantzulea da, genitalak, muskuluak eta hezurrak hazkuntza eta garapena barne. Mutilek ere sexu-garapen normalaren (nerabezaroa) laguntzen du. Testosterona androgens izeneko droga-klase batekoa da. Gorputz-sistema askotan eragiten du, gorputzak normalean garatu eta funtziona dezan.\nTestosterona nerabe adintsuetan ere erabil daiteke nerabezarora nerabezarora atzeratua dutenekin. Bularreko minbiziaren zenbait motatako emakumeak tratatzeko ere erabil daiteke.\nTestosteronaren fenilpropionato hautsa gordina (1255-49-8) Specifications\nproduktuaren izena Testosteronaren fenilpropionato hautsa gordina\nIzena kimikoa Retandrol; Testosterona 17-fenilpropionate; Testosterona hydrocinnamate; Testosterona fenpropionatua\nCAS Zenbakia 1255 49--8\nUrtze Point 115-116 ℃\nkolorea Kristal hauts zuria edo zuria edo zuria\nSolubility Ez dago data erabilgarririk\nAplikazio Androgenoa, bodybuildinga\nZer da Testosterona gordinak duen fenilpropionato hautsa (1255-49-8)?\nTestosterona fenilpropionatu hautsa, Sustanon, finkatutako testosterona lau konposatu (testosterona fenilpropionatua, testosterona propionatoa, testosterona isokaproatoa eta testosterona decanoatoa) eta horien artean odol-errektoreari etengabe askatzen laguntzeko diseinatuta dago. seroaren testosterona maila egonkorragoak. Droga-nahasketa hau testosterona ordezkatzeko terapia erabiltzen da gizonezko primario eta bigarren mailako hipogonadismoarekin, sortzetikoarekin edo eskuratutakoekin, eta emakumezkoen eta gizonezkoen transexualen laguntza terapia ere erabil daiteke.\nNola gordina Testosterona fenilpropionato hautsa (1255-49-8)\nTestosterona Phenylpropionate hautsa testosterona askatzeko modu azkar bat da, gorputz-muskuluak bizkortzen dituen hormona-maila handiagoko fluktuazioen eraginak sortzen ditu muskulu-tamaina eta indarra azkar handituz, baina arazoa da muskulu bizkorreko irabazia aste batzuk barru desagertzen dela droga eten ondoren.\nTestosterona Phenylpropionate hartu ondoren, estrogenoa bihurtzen da, baita Dihydrotestosterone (DHT) ere. Testosterona Phenylpropionate-k bere emaitzak mantentzen ditu giharretan nitrogenoaren atxikitze handiagoa sustatuz. Testosterona Phenylpropionate ere hazkunde faktore IGF-1 maila muskulu eta gibela hazten. Gainera, kaltetutako muskulua aldatzerakoan zeregin garrantzitsua betetzen duten satelite zelulen jarduera igotzeko gaitasuna du.\nTestosterona Phenylpropionate androgenaren (AR) hartzailearekin lotzen da eta bere mezua burutzeko gene transkripzioa hasten du. Androgenoaren hartzaileek (AR) estimulazioa hainbat ARren mendekotasun mekanismoak bultzatzen ditu giharreko bi irabaziak gantz galtzeaz gain. Testosterona phenylpropionate ere catabolic glucocorticoid hormonak murrizten eta globulu gorriak ekoizpena handitzen du.\nTestosterona Phenylpropionate estrogenoa bihurtzen denean, gynocomastia, ur atxikipena, eta DHT sarritan ile galera, goragalea eta prostata handitzearen atzean sartzen diren bigarren mailako efektu larriak sortzen ditu. Testosterona Phenylpropionate-ren kostua oso baxua da merkatu beltzean berriki berriki eta erabilgarritasun handia duelako. Testosterona Phenylpropionate gero eta gehiago popular izango da datozen egunetan.\nTestosteronaren fenilpropionato hautsa gordina (1255-49-8) Dosierra\nBodybuilders / atleta gehienek testosterona fenil propionatua astean bitan edo bi egunetan behin administratzen zuten. Gizonezkoentzako hobe da 300mg-3000mg / week. Ez zaio gomendatzen kirol emakumezkoek droga hau erabiltzea gerta daitezkeen albo-efektuak direla eta.\nTestosterona fenil propionatuaren albo-efektuak testosterona ester guztiak baino txikiagoak dira, hona hemen horietako batzuk: birilizazioa, gorputz / aurpegi ile handiagoa.\nTestosteronaren fenilpropionato hautsa gordina (1255-49-8) Prestazioak\nTestosteronephenyl propionate hautsa droga androgeno klasekoa da. Sustanon eta Omnadren osagaietako bat da. Testosterona fenil propionatu hautsa injekzio gisa administratzeko erabil daiteke. Injekzioa lau eta bost eguneko bizitza aktiboa du. Bakarrik edo androgenoa ordezkatzeko terapiarekin esterrak erabiltzeko bakarrik erabil daiteke, testosterona gabezia baieztatuarekin. Hala eta guztiz ere, bere erabilera ezagunena muskulu masa eta indarra handitzea da. Baliokide positiboek bodybuildersek gauza horiei buruz jakin behar lukeenez ur horien atxikipena oso gutxitan agertzen da. Halaber, testosterona phenylpropionate kirolariak hartuz, gosea, oldarkortasuna eta indarra handitu dira. Oro har, testosterona mota hori modu egokian erabiltzean, efektuak beste testosterona ester baten antzekoak dira, baina ez dute oso maiz injektatzen, eta ez du uraren atxikipena eragiten.\nDroga honen ekintza orokorra ongizatea sustatzen da libido hobetua, immunitatea, energia, muskulu masa handituz eta gantz galtzea areagotuz. Ez da gomendagarria testosterona fenil propionatua dosi altuak erabiltzea, droga-efektu androgeno handiak direla eta. Droga androgeniko / anabolikoen ondorioak administratutako dosiaren mende daude. Kirolariak uste dute dosi handiagoa, emaitza hobeak direla, baina dosi handiagoak gibeleko efektu negatiboei lotutako arrisku handiagoek dakarten. Testosterona phenyl propionate jotzen da emaitza onak ekartzen testosterona mailak, indarra eta muskulu masa irabazten. Androgenoaren Errezeptoreen estimulazioa dela eta, testosterona fenil propionatu hautsa muskulu-masa bizkorra sor dezake, gantz galtzea, muskulu-konponketa eta hazkundea eragin dezake. Gorputzak muskulu-masa areagotu egiten du tasa bizkorragoan, janari gehiago jaten baitira zuzenean muskulu-ehunetara. Testosterona gantzaren galeraren zeharkako efektua da.\nErosi Testosterona fenilpropionato hautsa Buyaas.com-etik\nfor 1 berrikuspena Testosteronaren fenilpropionato hautsa gordina (1255-49-8)\nTESTOSTERONE PHENYLPROPIONATEE POWDER produktua oso erabilgarria da.


“Erronka berriak gizartearekin landuko ditugu, egunerokoan behar zehatzak dituztenekin”. Noticias de Gipuzkoa\nMiriam Urkia euskaltzain osoa\n“Erronka berriak gizartearekin landuko ditugu, egunerokoan behar zehatzak dituztenekin”\nEuskaltzain oso berriki izendatu dute Miriam Urkia eta, “nobata” moduan, “ilusioz” biziko du biltzarra. Hitzorduaren nondik norakoak azaldu ditu\n2018(e)ko urriaren 3a, asteazkena - 06:03etan eguneratua\nMiriam Urkia, euskaltzain osoa\ndonostia- Zergatik erabaki duzue Arantzazura bueltatzea XVII. biltzar honetan?\n-1968ko biltzarra Arantzazun egin zuten eta hura izan zen nolabaiteko abiapuntua edo mugarria euskara batuaren estandarizaziorantz. 50 urte betetzen direla aprobetxatuta, pentsatu da ez dela leku txarra hara bueltatzeko. Orain arte egindako bidearen inguruko gogoeta egitea da asmoa, 50 urte eta gero zer? moduko zerbait. Alde batetik atzera begiratu eta ondo goazen ikusteko beharra ikusi dugu, baina bereziki aurrera begira jartzekoa ere bai, erronka berriei eusteko, beti ere gizartearekin eta elkarlanean aurrera begira jartzeko.\nOrduan atzera begiratu, errepasoa egin eta aurrera egiteko aukera izango da?\nLehenengo egunean egingo da ibilbidearen errepasoa, baina gero beste gaiekin hasiko gara. Interesantea izango da erronka berri horiek aztertzeko kanpoko jendea etorriko delako, komunikabideetan, eremu digitalean, hezkuntzan, administrazioan, itzulpengintzan... ari-tzen direnak. Zeresana duen jendearekin egingo da azterketa, azkenean benetako erabiltzaileak haiek direlako eta Euskaltzaindiaren lana zerbitzu bat eskaintzea da. Baina batez ere adituak entzutea eta iri-tziak partekatzea da helburua. Azkenean euskararen erabilera handitu nahi badugu arlo guztietan normaltasunez erabiltzea beharrezkoa da. Hizkuntzalarien artean bakarrik eztabaidatzen hasten bagara, duela 50 urte h-arekin gertatu zen bezala orain igual hasiko gara x-ri buruz eztabaidatzen. Behar duguna eguneroko lanean behar konkretuak dituen jendeak hitz egitea da.\nBeste hizkuntzak landu dituztenak ere etorriko dira Arantzazura.\nGurea, etxekoena aztertzea da asmoa, baina besteen bidea ikustea interesgarria da beti, beste hizkuntzetako estandarizazio prozesuak aztertzea. Joan Martík katalunieraz hitz egingo du, Galiziako akademiako lagun bat ere etorriko da, Manuel Gonzalez, eta frisieraren bi ordezkari ere bai. Haien estandarizazio prozesua nolakoa izan den kontatuko digute. Hurrengo egunean Europako batzordean hizkuntza gutxituekin lanean ari den Namur Unibertsitateko aditu bat etorriko da. Horrek nolabait Europan kokatuko gaitu.\nGaurko testuinguruan ere kokatu nahi duzue euskara batua, eremu digitala aztertuta, besteak beste.\nBai. Webgune berria ere aurkeztuko dugu, askoz errazago izango da informazioa topatzea. Euskaltzaindiaren argitalpen praktikoenetako bat Euskara Batuaren Eskuliburuaizango da eta Arantzazun aurkeztuko da. Oso modu praktikoan eta didaktikoan erabiltzeko aukera emango du eta biltzarreko izarretako bat izango da.\nBi baliabide horiek ere gizarteari begira sortutakoak dira.\nBai, webgunean orain informazio asko dago baina ez da erosoa, hemendik aurrera aukera izango dugu modu errazean topatzeko behar duguna. Zalantza zehatzak dituenak, nola idatzi behar den gauza bat jakin nahi duenak errazago topatuko du erantzuna. Praktikoa izatea nahi genuen.\n1968ko biltzarra mugarri izan zen. Hau ere izango al da?\nOso momentu berezian gaude aurrera egiteko, Euskaltzaindiak ere azken urteotan hainbat aldaketa egin ditu bere lanean. Gizartean euskara normalizatuta dago, nahiz eta kaleko erabileran ez dagoen hain hedatua. Nik uste dut mometu egokia dela, eta aitzakia oso ona da 50. urteurrena, geldialdi bat egiteko, pentsatzeko bide onetik goazen, nola gabiltzan, zer behar dugun hemendik aurrera eta denok batera egiteko.\nPertsonalki, nola ikusten duzu zuk 50 urte hauetako ibilbidea euskara batuari dagokionean?\n1968an ni sortuberria nintzen;Arantzazun eztabaidatzen ari zirenean, Aretxabaletako ikastola sortu berrian hasi berria nintzen. Nik beti ikasi dut ikastolan, niretzat euskara oso normala izan da, euskararekin batera haztea ere bai. Orain Euskaltzaindian egonda beste Arantzazu batean egoteko aukera izatea hunkigarria da, niri aparteko ilusioa egiten dit. Kontatu izan didate baina nik ez nuen bizi ordukoa eta horregatik oraingo honetan parte hartu nahi dut. - A.Z. / Argazkia: R.P.


Azken bala | Gizartea | Berria\nIrailaren 8tik 11ra, Nafarroak Arabako, Gipuzkoako eta, azkenik, Bizkaiko intzidentzia tasa gainditu zuen. Geroztik, datuek okerrera egin dute. Irailean, ezarri ziren lehen neurriek ez zuten geldotu joera; iragan astean, koska bat harago joan, eta are neurri gogorragoak jarri ziren indarrean, baina gobernuak astebete ez du itxaron Nafarroa osorik ixteko. Gainerako euskal lurraldeei etor daitekeenaren bidea markatzen die.\nZerk huts egin du? Zer gertatzen da Nafarroan? Galdera hori txoko askotan entzun daiteke egunotan, baina erantzun argirik ez dago. Eremu labainkorra da. Zaila da neurrien epe egokiarekin asmatzea. Merkataritzari, ostalaritzari eta beste hainbat jarduerari eragiten diete administrazioaren erabakiek, ondorio ekonomikoak dituzte, eta konpentsazioek ez dute ziurrenik zuloa estaliko. Goizegi jokatuz gero, gaizki; berandu jokatuz gero, okerrago. Ekainean esaten zen bezala, probatu-ondorioak ikusi-probatu metodologiarekin dabiltza administrazioak. Iparrorratzik gabe, eremu ezezagunean. Beste herrialde batzuetan irmoago eta lehenago jokatu dute. Beharbada, hori falta izan da. Irizpide argiak izatea hasieratik, eta horien araberako erantzunak ematea. Joko arauak argi guztientzat. Orain horretan ari da Espainiako Gobernua. Urriaren 21ean. Berandu.\nKonfinamendua azkarregi leundu zen, eta udako gertaerek abiapuntu okerragoan utzi dute Nafarroa. Hilabeteotan, PCRak egiteko ahalmena nabarmen handitu du gobernuak, eta urriaren amaierarako antigenoen testa hedatua egongo da osasun etxeetan. Bederen, bere buruari tranparik ez egiteko hautua egin du. Aztarnari kopurua ere handitu du. Uztailean 35 inguru zebiltzan, eta orain 83 dabiltza. Horri Defentsa Ministerioak gehitutako 30 militar gehitu behar zaizkio, eta txandaka aritzen diren Osasunbideko 110 profesional, beste 30 gehitzeko aukerarekin. Gorabeherok islatzen dute hasieratik inbertitu behar zela ahal zen guztia.\nDena den, ezein arauk edo debekuk ez du funtzionatuko betetzen ez bada. SARS-CoV-2 koronabirus honek ohitura sozial errotuei eragiten die, eta ispiluaren aurrean jarri du gizartea. Agerraldi gehienak arlo pribatuan gertatu dira, eta bertako kasuistika denetarikoa da. Nafarroa toki okerragoan utzi duten arrazoietako bat ez-festa delakoak dira. Azkoien izan zen ixten lehen herria, eta bertako hainbat herritarrek onartu zuten, adibidez, festak debekatu arren hainbatek denbora eman zutela ekitaldiak prestatzen. Beste hainbat herritan errepikatu da joera bera, eta ondorioak hor daude. Azkena, Atarrabian.\nHorrez gain, lagunarteko edo familiako bilkura txikiagoetan izaten dira kutsatzeak, eta Maria Txibite lehendakariak argi utzi zuen hartu-eman horiek ahalik eta gehien murriztu behar direla. Hilabeteotan ikusi da mezu hori ulertarazteko arazo handia dagoela. Nekea, axolagabekeria, errealitate sozioekonomikoaren prekaritatea... Batzuk ulergarriak, besteak ez, baina koronabirusak ez du ulertzen gizakion nondik norakoez, eta bigarren olatuan, beste behin, azkar hedatzen ari da. Jarrera indibidualaren eta kolektiboaren arteko erlazio estua barneratu ezean, neurriek ez dute balioko. Kosta ahala kosta saihestu behar zen konfinamenduaren mehatxua gero eta gertuago egongo da. Atzeranzko norabide horretan, azken bala ote da hau?


blai-blai aterpea - baldintzak\nLogela uzteko check-out erregistroa 11:30etan da.\nBidaiari berrien check-in erregistroa 15:00etan da.\n12:00ak baino lehen irten behar baduzu, mesedez irten aurreko egunean jakinarazi harrera-lekuan zer ordutan irtengo zaren.\nSukaldea 8:00etatik 21:00etara egongo da zabalik. Gogoratu gure sukaldeak mikrouhin-labea, kafe-makina, te-makina eta hozkailua dituela; hortaz, zure janariak etxetresna horietara moldatu beharko dira.\nGainerako bezeroei eragozpenik ez sortzeko, dutxak 22:00ak arte erabili ahal izango dira.\nHostelaren eremu komunetan soilik onartuko dira bisitak, eta aldez aurretik establezimenduko arduradunari ohartarazi beharko zaio.\nBidaiari guztien atsedena errazteko, ateak 00:00etan itxiko dira aste barruan eta 01:00etan jai-bezperetan.\nDebekatuta dago ordaindutakoa baino ohe gehiago erabiltzea, bai lo egiteko, bai etzateko, bai gauzak uzteko; bestela, beste ohe hori ere ordaindu beharko da.\nGuztiz debekatuta dago eraikinaren barruan erretzea.\nDebekatuta dago logeletan jatea.\nEz da onartzen edari alkoholdunak edo drogak edukitzea, banatzea eta/edo kontsumitzea.\nDebekatuta daude jaiak edo bilerak, aurrez establezimenduko arduradunaren baimenik ez bada.\nBandalismoa delitu larria da. Hosteletik bota ahal izango dugu edozein arau-hauste egiten duen ostalaria.\nLogelen barruan edo Hostelaren leku komunetan edozein kalte egiten bada, zuzendaritzak eskubide osoa izango du kalte horiek kreditu-txartelaren bidez kobratzeko.\n3. HOSTELAREN MANTENTZEA\nOstatu hartu dutenek arduraz jardun behar dute, logelak eta Hosteleko zona komunak —sukaldea eta gela komuna adibidez— egoki, garbi eta txukun mantentzeko. Erabiltzen dituzten tresna komun guztiak jaso beharko dituzte, eta partekatzen dituzten logelak nolabait ordenan mantendu beharko dituzte.\nArgiak eta gainerako aparatu elektrikoak itzalita egon beharko dute erabiltzen ez direnean. Lagun iezaguzu energia aurrezten!\nHosteleko altzariak ezin dira mugitu, aurrez establezimenduko arduradunaren baimenik ez bada.\nJabetzari egiten zaion edozein kalte berehala jakinarazi beharko zaio establezimenduko arduradunari.\nBezero guztiei gomendatzen zaie haien armairuak itxita edukitzea, segurtasun-arrazoiak tarteko.\nGurean ostatu hartu dutenen ardura izango da atea behar bezala ixtea Hosteletik irteten diren guztietan edo Hostelera sartzen diren guztietan. Arreta berezia jarri beharko dute, batik bat, harrera-lekua itxita dagoen ordutegian.\nHosteleko zuzendaritza ez da ondasun pribatuen edozein galeraren erantzule izango. Gomendatzen da baliozko ondasun pertsonal guztiak —telefono mugikorrak, ordenagailu eramangarriak, erlojuak, erreprodukzio-gailuak eta abar— gordetzea eta kontrolatzea.\nDebekatuta dago logela aldaketak egitea edo norberarena ez den gela batean lo egitea, aldez aurretik establezimenduko zuzendaritzaren baimena izan gabe.\nErreserba EZEZTATZEKO AURRETIAZKO ABISUA posta elektroniko bidez egin beharko da nahitaez; ez dira telefonoz egindako ezeztatzeak onartuko.\nIritsiera-data baino 15 egun lehenago, gutxienez, erreserba ezeztatzen baduzu, establezimenduak ez du kargurik egingo.\nErreserba data baino 15 egun lehen, edo bertaratzen ez bazara, erreserbaren %50 kargatuko da.\nBaldintza hauek aplikagarriak dira Eusko Jaurlaritzak agindutako osasun egoeraren araudien arabera.\n6. ARAUAK ETA ARAUDIAK BERRIKUSTEA\nBlai Blai Hostel leku lasaia da; bertara ondo pasatzera etortzen da, baina kontuan izan behar dugu beste pertsona batzuekin partekatzen dugula espazioa; hartara, errespetuz jokatu behar da instalazioekin eta bertan dauden gainerako pertsonekin. Ondo pasa, baina utzi besteei ere ondo pasatzen.\nHostelak sarrera ukatzeko eskubidea du, eta baliatu ez diren gauetako zenbatekoa itzultzeko eskubiderik gabe gainera.\nHostelaren zuzendaritzak arauak eta araudiak berrikusteko eskubidea du, egoki irizten dionean. Zigorra ezarriz gero, arauak ez ezagutzea ez da aitzakia onargarria izango.\n7. IRADOKIZUNAK ETA ERREKLAMAZIOAK\nBegi onez hartuko dugu edonolako erreklamazio, iradokizun edo kontsulta. Lagundu gaitzazu hobetzen!!!\nNafarroa 37A - 9\nFoto Ritxi & Peio\nHarpidetu zaitez gure buletinera!


Zigiluaren tamaina: 35 x 24,5 mm\nTirada: Ilimitada (280.000 sellos)\n12 HILABETE, 12 ZIGILU. Coruña\n12 hilabete, 12 zigilu filatelia-serieak 2020ari hasiera emango dio Coruña probintziarekin. Offset bidez inprimatuta, duen balio nominalari esker, Espainiako edozein probintziatara gutun bat bidaltzeko erabil daiteke.\nSerie honetan egin bezala, probintziako elementu bereizgarriz osatua dago zigilua, eta irudiak probintziaren inizialak eratzen ditu.\nA letraren barnean, Herkulesen Dorrea eta Vimianzoko gazteluaren almenak agertzen dira. Herkulesen Dorrea Coruña hiriko monumentu bereizgarri eta nabarmenetako bat da. Erromatarrek egin zuten, I. eta II. mendeen artean, eta oraindik erabiltzen den itsasargi zaharrena da munduan. Hori dela eta, Unescok Gizadiaren ondarea izendatu zuen 2009an.\nMarteloko Dorrea gisa ere ezaguna, Vimianzoko gaztelua XII. mende amaieran Mariño de Lobeira sendiak eraikitako gotorlekua da. Interes kulturaleko obra gisa katalogatuta dago, eta artisautzari buruzko erakusketa iraunkor bat du gaur egun.\nC letra egurrez egina da, Donejakue bidea egiten duten erromesen makilaren isla. Petxina formako sinboloak hizkiaren ondoko lauza apaintzen du.\nHizkiaren beheko zatia Noiako San Martiño elizaren arrosa-leihoak osatzen du. 1434an kontsakratua eta ojibala, nabe bakarra du, pentagono formako abside batekin. Arkupean, Gaztela eta Leongo erreinuko eta tenpluaren babeslea izan zen Santiago Lope de Mendoza artzapezpikuaren armarriak agertzen dira.\nInizialen atzealdean, Fragas do Eume parke naturalaren basoa agertzen da, hostoz beteta, Sesín ibaiaren gainean dagoen zubiarekin. Parkea Batasuneko garrantzizko lekua aitortu zen eta bertako basoak Europako baso atlantiko eta termofiloen adibide onenetariko bat dira.\nBehealdeko zerrendaren kolorea Coruñako probintziako banderarena da.


Zuzeneko bideo-emanaldiak, denon eskura dagoen errealitate bat Sustatu.eus - Teknologia albisteak\nZuzeneko bideo-emanaldiak, denon eskura dagoen errealitate bat\n2021-02-15 : 10:36\nZuzeneko ikus-entzunezkoa formatu inportantea bilakatu da azken urteetan Interneten. Sustatun aproba batzuk egin ditugu, agian edukia emateko modu berri bat hasteko (ikusiko dugu). Banaketa kanal bezala, Twitch eta Youtube begiratu ditugu, eta kudeaketako softwarea, OBS. Game Erauntsiaren eta Segura Irratiaren laguntzarekin, test publiko bat ere egingo dugu datorren ostegunean.\nZuzeneko gameplay edo joko baten erretransmisio iruzkindua izan zen, beharbada, formatu honen iturria; eta nola jokoen gamer komunitatean zegoen zentratua eredua, Twitch (Amazonen jabetzakoa) bilakatu da plataforma ohikoena. Hala ere, Twitch-eko zuzenekoetan ez daude bakarrik jokoak, edukia zabaldu da hainbat gai eta eredutara.\nTwitch-en ondoren, Youtube (Googleren jabetzakoa) da zuzenekoak egiteko beste plataforma aukerako bat. Kasu honetan, 2020ko pandemia pizgarri bat izan da streaming ekitaldien biderkaketagatik. Eta horien ondoren, Interneteko ia edozein plataformatan egin daiteke zuzeneko bat: Twitterren, Facebook-en, Instagram-en...\nYoutubek eta Twitchek duten erraztasun gehigarri bat: aplikazioaren bidez, mugikorretik Smart telebistara (edo Chromecast daukan telebistara) seinalea bidaltzeko aukera, egongelako telebistan zuzenekoa kalitatez ikusteko aukerarekin.\nPlataforma guztiek beren bideak eskaintzen dituzte zuzenekoak egiteko. Zailago edo errazago; baina oinarrian, azpian software berezitu bat edukitzeak laguntzen dizu; eta hor, OBS da aukera txukun bat. Software libre, indartsu eta doakoa; eta euskaratua dago. Goiko irudian, "errealizazio estudioaren" interfazea duzue, eta hemen ezarpenen parte bat:\nTelebistako errealizazio mahai baten tankera du OBSren interfazeak, eta kamera, kortinilla, irudi konbinatuak, trantsizioak eta abarrak kudeatzen uzten dizu. Era berean, segun irteera nondik egin nahi duzun (Twitch, Youtube edo dena delakoa), ezarpenetan erraz kudeatzen da hori.\nKudeaketak badu beste aldetik ere egin beharrekorik: Youtuben, Studio delako aukera teknikoetan sartu behar zara konexioa egiteko eta parametro batzuk doitzeko (kasu honetan, hori ere txukun euskaratuta dago).\nGauza batak eta besteak... eskatzen du bere ikasketa. Hain konplikatua ere ez da, baina trebakuntza pixkat ez dator gaizki. Sustatu aprobak egiten aritu da azken asteetan, eta laguntza izan du horretarako Game Erauntsiarena. Elkartearekin jartzen bazara kontaktuan, goiz edo arratsalde bateko trebakuntza saio bat antola diezuekete, nahi izanez gero.\nGeure aprobetarako, saio bat egin genuen joan den ostegunean, Sustatuk Segura Irratiarekin egiten duen kolaboraziorako. Zuzenean irratian, eta aldi berean, zuzenean eman genuen irudiz Youtube bitartez, nahiz eta ez genuen publiko egin, badaezpada. Hona pantaila irudi bat, nola ikusi zen lagun baten etxean, telebistan:\nEta saioa, hemen (irudia minutu batzuk lehenago ematen hasi ginen, Luistxo Fernandez Sustatukoa 6. minutuan sartzen da, eta Iñigo Arretxe Segura Irratikoa, 11.enean.\nOraingoan, bai, hurrengo ostegunerako, otsailak 18, 10:30etarako jarriko dugu hitzordua. Segura Irratian entzungo da saioa, eta Youtubez ikusiko da, Sustaturen kanal ez oso erabilian, edo helbide honetan. Youtube telebistarekin lotzen badakizu, baita telebistarekin ere.\nGaia hauxe bera izango da, zuzeneko telebista, edozeinek emateko moduan. Meta-emanaldi bat, beraz.


Datu pertsonalak babesteko legedian xedatutakoaren arabera, orrialdearen titularrak hartu ditu abenduaren 13ko 1/1999 Lege Organikoan (aurrerantzean, LOPD) eta haren garapeneko arauetan exijitutako neurriak eta segurtasun-mailak datu pertsonalak babesteko. www.3digitala.com webgunearen bidez jasotako datu pertsonalak modu automatizatuan erabiltzen dira eta fitxategi batean sartzen. EUSKOMEDIA bera da fitxategiaren titularra eta arduraduna eta erabili ere, berak erabiltzen du fitxategia.\nIrudiak eskueran jartzeko eremuan dagoen formularioa betetzeak, edo informazioa eskatzeko mezu elektronikoen bidalketan edo bestelako komunikazioetan dagoen formularioa betetzeak berekin dakar erabiltzailearen baimena izaera pertsonaleko datu horiek fitxategi automatizatuan sartzeko eta erabiltzeko. Erabili, honako helburuetarako erabili daitezke: datu pertsonalen kudeaketa administratiboa eta komertziala, bezeroen kudeaketa eta eskainitako zerbitzuen eta produktuen gaineko zerga-kudeaketa.Bezeroak edo erabiltzaileak datuetan sartzeko, datuak zuzentzeko, ezeztatzeko edo datuen aurka egiteko eskubidea erabili dezake LOPDk ezarritakoaren arabera. Horretarako, info@3digitala.com helbide elektronikora jo dezake edo ohiko posta bidez ondorengo helbidera: EUSKOMEDIA, Asteasuain, 14 (Txikierdi) 20170 Usurbil (Gipuzkoa).\nAipatutako fitxategia Datuak Babesteko Espainiako Agentziaren Erregistro Orokorrean erregistratuta dago. Hara jo dezake erabiltzaileak bertan jasota dauden izaera pertsonaleko datuen egoera zertan den ikusteko.


Iztueta dantzariari, merezitako omenaldia. Deia, Noticias de Bizkaia\nduela 250 urte jaio zen juan inazio iztueta zaldibiarra eta haren jaiotetxe aurrean dantza saioa egingo dute gaur\nM. Aranbururen erreportajea - Miércoles, 29 de Noviembre de 2017 - Actualizado a las 06:44h\nAsteburuan Gipuzkoako dantzari eta txistulariak Zaldibiako plazan Iztueta dantzariari egin zioten omenaldiaren une bat. (Argazkiak: G.H.)\nDuela 250 urte, gaurko egunez jaio zen Juan Inazio Iztueta, Zaldibiako Txamarretxe auzoko Kanpaindegi etxean. Euskal idazle, poligrafoa eta euskal dantzaren alorrean lehenengo maisuetako bat izan zen. Alor askotan nabarmendu arren, euskal dantzak ezin dira ulertu Iztueta aipatu gabe.\nGaurko eguna dantzarientzako eta, orohar, euskal gizartearentzako ospatzeko eguna izanik, Gipuzkoako herri askotan dantza-saio bateratuak egingo dituzte, 18.30ean. Bere sorterrian ere egingo dute dantzaldia, Txamarretxeko plazatxoan, Juan Inazio Iztuetaren jaiotetxearen aurrean. Modu honetara, nahiz eta herri bakoitzak bere plazan dantzatu, gogoan izan nahi dute Iztuetak egindako lan eta ekarpena.\nBesteak beste, dantza eskola baten sorrera eragin zuen zaldibiarrak, eta lehen dantza taldeetako kidea ere izan zen. Ahaztu gabe euskal dan-tzen inguruan idatzitako guztia. Aipatzekoa da, esaterako, 1824. urtean Gipuzkoako dantza gogoangarrien kondaira liburua publikatu zuela, non xehetasun handiz azaltzen duen dantzak nola egin behar diren, zeintzuk diren eman beharreko pauso guztiak.\naitortzaAste hauetan hainbat aitortza egin nahi izan dizkiote Zaldibian, eta, adibidez, haren bizitzaren inguruan bildutako materialarekin Iztueta Kultur Elkarteak. Hauek daramate iztueta.com webgunean haren inguruko ikerketak, materiala eta dokumentazioa jaso-tzen eta gaur arte egongo da irekita, kultur etxeko aretoan. Bertan, hark idatzitako liburuak ikus daitezke eta garaiko dokumentu eta txostenak ere bai. Erakusketa hau antolatzerako orduan garrantzi handia eman diote testuinguruari, eta horregatik, garaiko pasarteak ere aurkituko dituzte inguratzen direnek. Tere Irastortza Iztuetako elkarteko kidearen hitzetan, Juan Inazioaren informazio “asko” dute bilduta “bizi konplexua” izan zuelako. Hala azaldu du: “Iztueta nola bizi izan den aztertu da kontuan hartuta zein garaitan bizi izan zen, hala nola, bizi izan zituen gerrate eta pasadizo guztiak”.\nBestalde, joan den asteburuan, euskal dantzan egindako ekarpena agerian utzi eta aitortza egiteko asmoz bildu ziren Gipuzkoako txistulari eta hainbat dantzari Zaldibian. Hala, Iztuetak bildutako bi txistu doinu jo zituzten txistulariek, hain zuzen ere, Alborada eta Erreberen-tzia. Azken kantu hori dantzatu zuten Gipuzkoako dantzariek Iztuetaren jaiotetxearen aurrean, Erein-tzako dantzariak buru zituztela. Guztira, bederatzi herritako 55 dan-tzari elkartu ziren dantza saioan: Alurr (Ibarra), Ereintza (Errenteria), Murixka (Lezo), Aurtzaka (Beasain), Sustraiak (Legazpi), Haritz (Elgoibar), Oinkari (Villabona), Goizaldi (Donostia) eta Udaberri (Tolosa).\nUrte hauetan guztietan, omenaldi asko egin izan dizkiote baina aste honetako ekintza guztiek borobiltzen dute haren bizitza. Argi dago zaldibiarrak sortutako dantzek ez dutela muga ez eperik, eta nahiz eta 1845eko abuztuaren 18an arnasteari utzi zion, oraindik bizi bizirik jarraitzen dute bai haren memoriak, eta baita hark sortutako dantzek ere.